FI Euroopan unionin virallinen lehti C 14/1

Seitsemäs vuosiraportti Euroopan unionin osallistumisesta käsiaseiden ja kevyiden aseiden epävakauttavan keskittymisen ja leviämisen torjumiseen 12 päivänä heinäkuuta 2002 hyväksytyn neuvoston yhteisen toiminnan (2002/589/YUTP) täytäntöönpanosta

2010/C 14/01

JOHDANTO

EU ja sen jäsenvaltiot jatkoivat vuonna 2007 aktiivista toimintaansa kaikilla alueellisilla ja kansainvälisillä foorumeilla yhteisen toiminnan tavoitteiden toteuttamiseksi. Kaikki EU:n jäsenvaltiot tukivat YK:n 62. yleiskokouksen ensimmäisessä komiteassa Malin/ECOWASin ehdottamaa päätöslauselmaa valtioille annettavasta avusta pienaseiden laittoman kaupan hillitsemiseksi ja niiden keräämiseksi, ja se hyväksyttiin yksimielisesti. Myös Kolumbian ehdottamaa päätöslauselmaa pienaseiden ja kevyiden aseiden laittomasta kaupasta ja kaikista sen eri osa-alueista tuki 17 EU:n jäsenvaltiota, ja kaikki EU:n jäsenvaltiot kannattivat sitä.

EU jatkoi avun antamista kolmansille valtioille pienaseiden ja kevyiden aseiden epävakauttavan keskittymisen torjumiseksi panemalla täytäntöön useita yhteisiä toimintoja ja toteuttamalla EU:n jäsenvaltioiden kansallisesti tukemia hankkeita.

Euroopan komissio oli yhteistyö- ja kehityspolitiikkansa puitteissa edelleen merkittävässä asemassa pantaessa täytäntöön pienaseita ja kevyitä aseita koskevaa Euroopan unionin strategiaa. Komissio jatkoi vuonna 2007 pienaseiden ja kevyiden aseiden alan toimiaan käyttäen sekä maantieteellisiä (varsinkin Euroopan kehitysrahastoa) että aihekohtaisia välineitään.

Eurooppa-neuvosto hyväksyi 15. ja 16. joulukuuta 2005 EU:n strategian pienaseiden ja kevyiden aseiden sekä niissä käytettävien ampumatarvikkeiden laittoman keskittymisen ja kaupan torjumiseksi. Asiakirjassa korostetaan, että EU:n turvallisuus- ja kehityspolitiikkojen on oltava johdonmukaisia ja että kaikkia EU:n käytettävissä olevia keinoja on hyödynnettävä monenvälisesti ja alueellisesti sekä unionin sisällä että sen ulkosuhteissa. Se on poliittinen ohjenuora EU:n käytettävissä olevien välineiden avulla toteuttamille toimille tällä alalla sekä sen jäsenvaltioille.

Tämä raportti jakautuu neljään osaan:

— Osa I kattaa jäsenvaltioiden toimet pienaseisiin ja kevyisiin aseisiin liittyvien ongelmien käsittelemiseksi.

— Osa II käsittelee kansainvälisiä täytäntöönpanotoimia.

— Osa III käsittelee osallistumista kansainvälisten järjestöjen työhön ja alueellisiin järjestelyihin tavanomaisten aseiden, varsinkin pienaseiden ja kevyiden aseiden, alalla.

— Osassa IV on muita huomioita ja asiaankuuluvia tietoja.

Tämä raportti kattaa neuvoston yhteisen toiminnan 2002/589/YUTP ja 26. kesäkuuta 1997 hyväksytyn EU:n ohjelman tavanomaisten aseiden laittoman kaupan estämiseksi ja torjumiseksi. Raportissa keskitytään toimintaan vuonna 2007.

I KANSALLISET TÄYTÄNTÖÖNPANOTOIMET VUONNA 2007

I.A Hallinto- ja lainvalvontaviranomaisten välinen yhteistyö, koordinointi ja tiedonvaihto

EU:n jäsenvaltiot ovat antaneet seuraavat tiedot kansallisista toimistaan hallinto- ja lainvalvontaviranomaisten välisen yhteistyön tehostamiseksi vuonna 2008.

ITÄVALTA

Itävalta on edelleen edistänyt hallinto- ja lainvalvontaviranomaisten välistä yhteistyötä, koordinointia ja tiedonvaihtoa. Vuoden 2007 aikana pidettiin ministeriöiden välisiä kokouksia Eurooppa- ja kansainvälisten asioiden ministeriön, sisäasiainministeriön, talous- ja työministeriön sekä puolustusministeriön välillä.

Aseviennin valvontaa on tehostanut huomattavasti vuonna 2005 annettu ulkomaankauppalaki sekä vuonna 2006 annettu ulkomaankauppa-asetus. Tällä täytäntöönpanolainsäädännöllä yhdenmukaistetaan lupien myöntämiskäytännöt EU:n aseiden vientiä koskevien käytännesääntöjen asianomaisten säännösten kanssa, ja Itävallan asekauppiaiden on noudatettava niitä. Lisäksi siinä saatetaan välittäjiä ja välitystoimintaa koskevat määritelmät aseiden välityksen valvonnasta annetun neuvoston yhteisen kannan 2003/468/YUTP mukaisiksi.

Itävallan sotatarvikeasetus sekä talous- ja työministeriön luettelo muista puolustustarvikkeista kuin sotatarvikkeista vastaavat EU:n yhteistä puolustustarvikeluetteloa. Uuden ulkomaankauppalain mukaan EU:n yhteiseen puolustustarvikeluetteloon kuuluvat tarvikkeet ovat vienti-, kauttakulku- ja välitysluvan alaisia. EU:n yhteiseen puolustustarvikeluetteloon kuuluvien tarvikkeiden yhteisön sisäiseen kauppaan sovelletaan tietyin poikkeuksin valvontamenettelyä. Sotilaskäyttöön soveltuvien tavanomaisten aseiden järjestelmien kehittämiseen, valmistukseen, käsittelyyn, toimintaan, ylläpitoon tai muuhun huoltoon, varastointiin, testaukseen tai levittämiseen ei myönnetä teknistä apua, jos apu on ristiriidassa EU:n yhteisiin kantoihin tai EU:n yhteisiin toimintoihin, Etyjin päätöslauselmiin tai Yhdistyneiden kansakuntien turvallisuusneuvoston sitoviin päätöslauselmiin perustuvien rajoittavien toimenpiteiden kanssa.

Lisäksi puolustusministeriön antamassa asetuksessa luetellaan sotatarvikkeet ja muut aseet, joiden tuhoamista harkitaan. Luettelo perustuu EU:n ja Etyjin määritelmiin.

Itävalta teki pienaseiden ja kevyiden aseiden aiheuttamaa ongelmaa tunnetuksi Eurooppa- ja kansainvälisten asioiden ministeriössä 24. lokakuuta 2007 pidettynä avointen ovien päivänä. Julisteet ja dokumenttielokuva antoivat yleisölle tietoa pienaseiden ja kevyiden aseiden laittoman kaupan hirvittävistä vaikutuksista. Maanpuolustusakatemia (Landesverteidigungsakademie) julkaisi pienaseita ja kevyitä aseita koskevan raportin ja järjesti asiasta esittelyn.

TANSKA

Tanskan yleinen järjestelmä

Tanskan oikeusministeriö hallinnoi Tanskan ase- ja räjähdelainsäädäntöä, johon kuuluu myös pienaseiden ja kevyiden aseiden sääntely.

Tanskan ase- ja räjähdelainsäädännön mukaan aseita ja ampumatarvikkeita ei saa tuoda maahan, valmistaa, hankkia, pitää hallussa eikä kantaa ilman oikeusministeriön myöntämää tai ministeriön luvan myöntämiseen valtuuttaman henkilön myöntämää lupaa.

Lainsäädännössä säädetään myös, että minkäänlaisia aseita tai räjähteitä, ampumatarvikkeet mukaan luettuina, ei saa viedä maasta ilman oikeusministeriön myöntämää erityistä vientilupaa. Säännös koskee myös pienaseita ja kevyitä aseita.

Oikeusministeriö on valtuuttanut paikalliset poliisipiirit myöntämään tiettyjä edellä mainituista luvista, jotka koskevat pienaseita ja kevyitä aseita (muun muassa ampuma-aseiden hallussapito).

Tietokannat ja rekisterit

Tanskan poliisi on perustanut sähköisen keskustietokannan (poliisin aserekisteri), johon kaikki ampuma-aselupien haltijat rekisteröidään saatujen ampuma-aselupahakemusten sekä mm. ostettujen ja rekisteröityjen haulikkojen perusteella. Rekisterissä on myös tietoja kadonneista ja varastetuista aseista.

Poliisin aserekisteri sisältää kaikki olennaiset tiedot aseesta, muun muassa sen luokan ja tyypin, valmistajan, mallin, merkin (numeron), kaliiperin ja erityisominaisuudet. Kukin ase rekisteröidään antamalla sille tietty tunnistenumero. Poliisi voi määrätä, että ase on merkittävä tunnistenumerolla, jos valmistaja ei ole merkinnyt sitä. Rekisterissä on myös aiempia tietoja, minkä ansiosta voidaan löytää tiedot aseen edellisistä omistajista.

Tiedot muun muassa kadonneista ampuma-aseista raportoidaan myös Schengenin tietojärjestelmään (SIS).

Kaikkien Tanskan kivääriyhdistysten on lisäksi perustettava omat aserekisterinsä, joihin on tallennettava tiedot kaikista yhdistyksen ja sen jäsenten omistamista ampuma-aseista.

1. lokakuuta 2004 tuli voimaan uusi laki, joka sisältää aseiden kuljetusta kolmansien maiden (eli muiden maiden kuin Tanskan) välillä koskevat säännöt. Säännöissä kielletään aseiden jne. kuljettaminen YK:n, EU:n tai Etyjin asesaarron piiriin kuuluviin maihin. Kuljetukset kielletään sellaisten kolmansien maiden välillä, jotka eivät ole myöntäneet tarvittavia vienti- ja tuontilupia.

Tanskan parlamentti antoi lisäksi 14. kesäkuuta 2005 lain, jossa on muun muassa aseiden välitystä koskeva säännös. Lain nojalla on kiellettyä välittäjänä neuvotella tai järjestää kauppa, johon liittyy aseiden tms. siirtoa, sellaisena kuin se on määritelty Tanskan ase- ja räjähdelainsäädännössä, EU:n ulkopuolisten maiden kesken, ilman oikeusministeriltä tai tämän valtuuttamalta henkilöltä saatua lupaa. Laissa myös kielletään kyseisten aseiden tms. ostaminen tai myynti EU:n ulkopuolisten maiden välisen siirron osana tai tällaisen siirron järjestäminen kyseisten aseiden omistajana. Kieltoa ei sovelleta ulkomailla asuvien tanskalaisten toisessa EU:n jäsenvaltiossa tai EU:n ulkopuolella suorittamaan toimintaan. Lailla pannaan täytäntöön aseiden välityksen valvonnasta 23. kesäkuuta 2003 hyväksytty neuvoston yhteinen kanta 2003/468/YUTP.

Vuonna 2007 Tanskan poliisi suoritti tehokkaan rokkareihin ja jengiläisiin kohdistuneen tutkinnan muun muassa laittoman aseiden hallussapidon paljastamista ja syytteeseenpanoa varten. Aseita oli käytetty useaan otteeseen eri jengiläisten tai heihin yhteydessä olevien henkilöiden välisissä yhteenotoissa.

Tanskan rikostekninen keskuslaboratorio sai vuonna 2007 tutkittavakseen yhteensä 949 asetta. Tanskan poliisin tiedossa ei ole jengiläisiltä takavarikoitujen aseiden määrää.

VIRO

Ulkoasiainministeriöön on perustettu strategisten tarvikkeiden valiokunta. Se on lupaviranomainen, joka koostuu ulkoasiainministeriön, puolustusministeriön, talous- ja viestintäministeriön, turvallisuuspoliisin, Viron vero- ja tullilaitoksen sekä Viron lainvalvontaviranomaisten edustajista. Strategisten tarvikkeiden valiokunta on aina pitänyt hyvin tärkeänä edistää strategisiin tarvikkeisiin liittyvää koulutusta. Ulkoasiainministeriö on järjestänyt säännöllisesti strategisten tarvikkeiden valiokunnan kokouksia. Niissä saatetaan yhteen ase- ja vientivalvonta-asiantuntijat. Kokousten puheenjohtajana toimii ulkoasiainministeriön edustaja.

Poliisilaitokset järjestävät vuosittain kansalaisilta saatujen laittomien aseiden ja ampumatarvikkeiden hävittämiskampanjoita. Niiden tarkoituksena on vähentää laittomien aseiden ja ampumatarvikkeiden määrää ja parantaa yhteiskunnan turvallisuutta. Kaikki kerätyt ja takavarikoidut aseet tuhotaan.

Tietoisuuden lisääminen:

— Strategisten tarvikkeiden valiokunta pitää yllä ja päivittää ulkoasiainministeriön (vientivalvonnan yksikön) www-sivustoa.

— Seminaareja pidetään vähintään kerran vuodessa.

— Vero- ja tullilaitos sekä strategisten tarvikkeiden valiokunta toimittavat tietoja niille, jotka haluavat toimittaa tavaroitaan rajojen yli.

— Lehtiartikkelit.

SUOMI

Helmikuussa 2007 järjestettiin pienaseiden ja kevyiden aseiden asiantuntijoiden kansallisen koordinointiryhmän kokous. Pienaseiden ja kevyiden aseiden asiantuntijoiden kansalliseen koordinointiryhmään kuuluu aseiden viennin valvontaan, aseidenriisuntaan ja pienaseiden ja kevyiden aseiden leviämisen estämiseen osallistuvien ministeriöiden edustajia sekä asiaa käsittelevien valtioista riippumattomien kansallisten järjestöjen edustajia.

Ryhmä keskustelee muun muassa pienaseita ja kevyitä aseita koskevasta Suomen politiikasta, kansallisten, alueellisten ja maailmanlaajuisten säännösten täytäntöönpanosta sekä pienaseita ja kevyitä aseita koskeville hankkeille annettavasta kahdenvälisestä avusta. Ryhmä kokoontuu säännöllisesti ulkoasiainministeriön alaisuudessa, ja siinä on puolustusministeriön, sisäasiainministeriön sekä kauppa- ja teollisuusministeriön edustajia. Muiden viranomaisten edustajia (tulli, rajavartiosto jne.) kutsutaan osallistumaan tarpeen tullen. Valtioista riippumattomia järjestöjä kutsutaan kokouksiin säännöllisesti.

Eduskunta hyväksyi vuoden 2003 lopussa ampuma-aseiden armahdusta koskevan lainsäädännön, joka tuli voimaan 1. tammikuuta 2004. Lainsäädännön tarkoituksena on vähentää laittomien ja rekisteröimättömien aseiden määrää Suomessa. Lainsäädännön voimaantulon jälkeen laittomia pienaseita, ampumatarvikkeita ja räjähteitä on ollut mahdollista luovuttaa poliisille ilman oikeudellisia seuraamuksia, jos niitä ei ole käytetty rikoksessa. Vuonna 2007 luovutettiin yhteensä 3 202 ampuma-asetta.

SAKSA

Pienaseiden ja kevyiden aseiden ja niissä käytettävien ampumatarvikkeiden epävakauttavan keskittymisen ja leviämisen aiheuttama uhka rauhalle, turvallisuudelle ja kehitykselle on edelleen vakava huolenaihe. Saksa on sitoutunut kokonaisvaltaiseen lähestymistapaan niiden epävakauttavan keskittymisen ja leviämisen torjumiseksi ja lopettamiseksi. Tämän tavoitteen saavuttamiseksi Saksa Euroopan unionin jäsenvaltiona noudattaa EU:n strategiaa pienaseiden ja kevyiden aseiden sekä niissä käytettävien ampumatarvikkeiden laittoman keskittymisen ja kaupan torjumiseksi. Strategia hyväksyttiin 15. ja 16. joulukuuta 2005 kokoontuneessa Eurooppa-neuvostossa.

Ulkoasiainministeriö on järjestänyt säännöllisesti pienaseiden ja kevyiden aseiden kansallisen koordinointiryhmän kokouksia. Kokouksissa saatetaan yhteen eri ministeriöiden, viranomaisten ja valtiosta riippumattomien järjestöjen ase- ja vientivalvonta-asiantuntijat, jotta he voivat käsitellä pienaseisiin ja kevyisiin aseisiin sekä niissä käytettäviin ampumatarvikkeisiin liittyviä kysymyksiä. Ryhmä keskustelee muun muassa pienaseita ja kevyitä aseita koskevasta Saksan politiikasta kansainvälisillä foorumeilla, monen- ja kahdenvälisestä avusta sekä kansallisten, alueellisten ja maailmanlaajuisten säännösten täytäntöönpanosta. Kokousten puheenjohtajana toimii ulkoasiainministeriön edustaja.

Hallintoelinten ja lainvalvontaviranomaisten kansallisen tason yhteistyöstä esitettiin erilaisia aloitteita. Näihin kuuluivat muun muassa hiljattain annettu lainsäädäntö, mutta myös voimassa olevan lainsäädännön käytännön toimivuuden arviointi. Koulutus oli säännöllinen osa kyseisiä ponnisteluja. Vuonna 2007 toteutettiin muun muassa seuraavat aloitteet:

Saksa on toteuttanut konkreettisia toimia pannakseen täytäntöön kansainvälisen järjestäytyneen rikollisuuden vastaisen Yhdistyneiden kansakuntien yleissopimuksen ampuma-aseiden, niiden osien ja komponenttien sekä ampumatarvikkeiden laittoman valmistuksen ja kaupan torjumista koskevan lisäpöytäkirjan määräykset sekä kansainvälisen sopimuksen, jonka avulla valtiot voivat tunnistaa ja jäljittää nopeasti ja luotettavasti laittomat pienaseet ja kevyet aseet. Aselakiin tehtyjen muutosten ansiosta aseiden merkitseminen ja kirjanpitovelvollisuus ulotetaan koskemaan myös aseiden keskeisiä osia ja näin aseiden alkuperän jäljittäminen kansainvälisesti helpottuu.

KREIKKA

Tänä vuonna saavutettiin rikosstrateginen tavoite, jonka mukaan lisätään laittomasti hallussa pidettyjen ja kaupattujen pienaseiden ja kevyiden aseiden takavarikointia panemalla täytäntöön toimivaltaisten poliisiviranomaisten kohdennetut toimintasuunnitelmat. Toimet käsittävät

1. laillisen asekaupan valvonnan sen kaikissa vaiheissa (tuonti, kauppa, hallussapito, käyttö)

2. valvonnan tehostamisen yhteistyössä muiden Kreikan viranomaisten kanssa pyrittäessä jäljittämään ja takavarikoimaan laittomasti maahantuodut, kaupatut, hallussapidetyt ja käytetyt pienaseet ja kevyet aseet.

Pienaseiden ja kevyiden aseiden laillisen kaupan valvontatoimet:

— Kreikan poliisiviranomaiset pitävät yllä sähköistä tietokantaa, joka toimii tietojenvaihdon kansallisena keskusviranomaisena ja jossa pystytään suoraan vastaanottamaan ja toimittamaan eteenpäin tietoja kaikista laillisesti kaupatuista ja hallussapidetyistä aseista. Tietokantaa päivitetään jatkuvasti pienaseiden ja kevyiden aseiden hallussapitoa koskevien muutosten huomioon ottamiseksi.

— Kaikki kadotetut, varastetut ja muulla tavoin puuttuvat aseet tallennetaan myös tähän tietokantaan, jos ne on tarkoitus takavarikoida tai jos niitä tullaan käyttämään todisteena rikosoikeudellisissa menettelyissä. Tavoitteena on pystyä tunnistamaan aseet siinä tapauksessa, että ne löydetään. Tietokanta antaa kunkin aseen taustatiedot aseen maahantuonnista sen lopulliseen lailliseen hallussapitäjään (aserekisteri). Lisäksi tietokanta helpottaa pienaseita ja kevyitä aseita koskevien tietojen vaihtoa muiden viranomaisten kanssa Kreikassa ja sen ulkopuolella.

— Jokainen yritys, jolla on laillinen lupa aseiden myyntiin, on erityisvalvonnan alainen. Valvontatiedot ristiintarkistetaan sähköiseen tietokantaan tallennettujen tietojen kanssa.

— Laki 2168/1993 ja asiaa koskevat ministeriön päätökset muodostavat Kreikan tärkeimmän aseita koskevan sääntelykehyksen. Tämä laki, jota noudatetaan tiukasti, on yhdenmukaistettu direktiivin 91/477/ETY ja Schengenin yleissopimuksen kanssa. Joissakin tapauksissa sääntelykehys sisältää vieläkin tiukempia säännöksiä (lain 2168/1993 15 artikla ja rikoslain, sellaisena kuin se on muutettuna lailla 2928/2001, 272 artikla).

— Pienaseiden ja kevyiden aseiden laillinen kauppa (vienti, tuonti, kauppa ja kauttakulku) edellyttää toimivaltaisten viranomaisten lain 2168/1993 nojalla myöntämää erityislupaa.

— Yhteistyö muiden syyttäjäviranomaisten (satama- ja tulliviranomaiset, talousrikostyöryhmä) sekä sotilasviranomaisten kanssa on erinomaista, ja tietoja vaihdetaan niiden maiden toimivaltaisten viranomaisten kanssa, joista tuodaan aseita Kreikkaan.

Pienaseiden ja kevyiden aseiden laittoman kaupan valvontatoimet:

— Koska kansainvälinen yhteistyö on välttämätöntä pienaseiden ja kevyiden aseiden laittoman kaupan estämiseksi ja poistamiseksi, Kreikka on allekirjoittanut naapurimaidensa kanssa poliisiyhteistyösopimuksia ja osallistuu kansainvälisiin, alueellisiin ja kahdenvälisiin elimiin (Adrian- ja Joonianmerta koskeva aloite, Kaakkois-Euroopan yhteistyöaloite [SECI], Europol ja Interpol).

— Kreikkaan saapuvat ajoneuvot ja henkilöt tarkastetaan määrätyillä maahantulopaikoilla.

— Maa- ja merirajoilla suoritetaan jatkuvia tarkastuksia (yhteistyössä satamaviranomaisten kanssa) sen estämiseksi, että laittomasti Kreikkaan saapuvat henkilöt tuovat laittomasti aseita maahan.

— Paljastuneet tapaukset tutkitaan perusteellisesti laitonta asekauppaa mahdollisesti harjoittavien verkostojen havaitsemiseksi ja hajottamiseksi.

— Erityisiä toimia toteutetaan yhteistyössä paikallisyhteisöjen kanssa alueilla, joilla aseiden kauppa, hallussapito ja käyttö tuottaa erityisesti ongelmia.

Jäljempänä on taulukko Kreikan poliisin vuonna 2007 esineinä tai rikosvälineinä tai jäljitettyinä takavarikoimista aseista. Kyseisiä aseita käytetään todisteina käynnistetyissä oikeudenkäynneissä, ja lain 2168/1993 16 artiklan mukaisesti toimivaltainen tuomioistuin päättää niiden kohtalosta kunkin asian käsittelyn yhteydessä.

Takavarikoidut aseet:

186 automaattikivääriä

404 pistoolia

141 pienasetta

696 metsästysasetta.

Pienaseiden ja kevyiden aseiden kokonaismäärä: 1 427.

IRLANTI

Tullilaitos on viime vuosina todennut maahantuotujen laittomien ampuma-aseiden ja aseiden osien paljastumisen ja takavarikoinnin lisääntymisen. Lisäys johtuu jossakin määrin laittomaan huumausainekauppaan ja salakuljetukseen liittyvän väkivallan lisääntymisestä. Tulli on viime kuukausina säännöllisin väliajoin paljastanut ampuma-aseita ja ampumatarvikkeita ja niiden osia; löydöt käsittivät isokaliiperisia automaattiaseita, laser-pimeätähtäimiä, ampumatarvikkeiden valmistamiseen tai muuntamiseen tarkoitettuja laitteita jne. Useimmat näistä löydöistä koskevat Yhdysvalloista peräisin olevia laittomia aseita.

CDLE (tullin huumausaineyksikkö) on verohallinnon tulliyksikön kansallinen/kansainvälinen tullin yhteyspiste ampuma-aseiden ja ampumatarvikkeiden osalta. Kentällä toimivat tullivirkamiehet ja kyseisen yksikön nimetyt virkamiehet sekä poliisin (Garda) päämajan rikos- ja turvallisuusyksikön nimetyt virkamiehet vaihtavat säännöllisesti tietoja ja tiedustelutietoja epäilyttävästä tuonnista. Tämä on hyödyllistä määritettäessä, onko tuonnissa kyse vain lupamenettelyn rikkomisesta vai liittyykö se järjestäytyneeseen rikollisuuteen.

CDLE:n virkamiesten ja poliisin (Garda) kansallisen rikostutkintaviraston virkamiesten välille on luotu erityinen yhteysjärjestely helpottamaan yhteistä lainvalvontatoimintaa kuten valvottuja läpilaskuja eli toimituksia, joiden oletetaan tiedustelutiedon ja todisteiden perusteella olevan yhteydessä järjestäytyneeseen rikollisuuteen. Viime kuukausien aikana suoritettiin yksi ampumatarvikkeiden valvottu läpilasku ja yksi yhteinen tutkimus laittomassa huumausainekaupassa mukana olevien rikollisryhmien tuomista automaattiaseista.

CDLE-yksikkö on ollut mukana tutkittaessa tullivirkamiesten koulutustarpeita ampuma-aseiden, osien sekä kemiallisten, biologisten, radiologisten ja ydinaseiden tunnistamisessa ja turvallisessa käsittelyssä ja edistää osaltaan koulutuskurssin kehittämistä yhdessä poliisin (Garda Siochana) ja armeijan kanssa.

ITALIA

Ulkoasiainministeriön johdolla kesäkuussa 2000 perustettu pienaseiden ja kevyiden aseiden tekninen ad hoc -työryhmä, jossa on edustajia asiaan liittyvistä ministeriöistä ja lainvalvontaviranomaisista sekä alan teollisuuden järjestöistä, kokoontui viimeksi 18. helmikuuta 2008.

Työryhmä toimii asianmukaisena foorumina, jossa voi keskustella asiaan liittyvistä tärkeistä näkökohdista, myös kansallisesta ja kansainvälisestä merkittävästä kehityksestä.

Viime helmikuussa keskustelujen pääaiheena oli YK:n pienaseiden ja kevyiden aseiden laittoman kaupan torjuntaa koskevan toimintaohjelman vuonna 2008 järjestetyn osanottajavaltioiden kolmannen kaksivuotiskokouksen valmistelu. Sen nimetyn puheenjohtajan antamat ohjeet ja ehdotukset otettiin asianmukaisesti huomioon.

Vuonna 2007 Italian asevoimat tuhosivat kansallisten rajojen sisällä ylijäämänä seuraavat pienaseet ja kevyet aseet:

16 872 Beretta-automaattipistoolia, malli ”34”

130 645 Garand M1 -kivääriä

11 812 FAL BM59 -rynnäkkökivääriä

10 596 muuta asetta.

Kaikki yhteensä: 169 925 pienasetta ja kevyttä asetta on hävitetty kansallisten rajojen sisällä.

LIETTUA

Liettua on toimittanut seuraavat pienaseisiin ja kevyisiin aseisiin liittyvät kansalliset raportit ja kyselyt raportointikaudelta 2007:

— pienaseita ja kevyitä aseita koskevan YK:n toimintaohjelman mukainen vapaaehtoinen raportti;

— tiedot YK:n tavanomaisten aseiden rekisteriä varten;

— aseiden vientiä koskevien EU:n käytännesääntöjen mukainen vuosikertomus;

— pienaseita ja kevyitä aseita koskevan Etyjin asiakirjan mukaiset vuosittaiset tiedot pienaseiden ja kevyiden aseiden tuonnista, viennistä sekä ylimääräisiksi katsotuista ja/tai takavarikoiduista ja hävitetyistä pienaseista ja kevyistä aseista;

— Etyjin kysely politiikasta ja/tai kansallisista käytännöistä ja menettelyistä tavanomaisten aseiden ja niihin liittyvän tekniikan viennin osalta;

— säännölliset raportit aseiden ja kaksikäyttötuotteiden viennistä Wassenaarin järjestelyn mukaisesti.

MALTA

Kuten jäljempänä esitetään, Maltan hallitus on ottanut käyttöön tiukat keinot ja toimenpiteet, joilla valvotaan pienaseiden ja kevyiden aseiden tuontia Maltaan ja vientiä sieltä.

Maltalla ei ole kansallista koordinointiviranomaista, joka olisi vastuussa pienaseista ja kevyistä aseista. Malta on kuitenkin perustanut YK:n pienaseiden ja kevyiden aseiden toimintasuunnitelman mukaisesti kansallisen yhteyspisteen, joka on yhteydessä muihin asiaankuuluviin kansallisiin viranomaisiin, muiden muassa Maltan asevoimiin, tulliin ja kauppaosastoon (Commerce Division).

Kaikesta pienaseiden ja kevyiden aseiden tuonnista kolmansista maista ilmoitetaan poliisille, kauppaan liittyvien palvelujen yksikölle (Trade Services Directorate) ja kauppaosastolle tarvittavia lupia ja selvityksiä varten ennen kuin tulli luovuttaa aseet. Tätä menettelyä noudatetaan koko tullilaitoksessa kaikissa maahantulopisteissä. Toisaalta yhteisön sisäisten tavaroiden osalta menetellään siten, että asianomainen tullivaraston hoitaja tai liikenteenharjoittaja ilmoittaa kaiken pienaseiden ja kevyiden aseiden tuonnin tullille. Asiaankuuluvat yksiköt huolehtivat maahantuontiin tarvittavista luvista ja selvityksestä, mikä mahdollistaa tällaisten hyödykkeiden paremman valvonnan kansallisen turvallisuuden varmistamiseksi.

PORTUGALI

Portugalissa on jatkettu hallinto- ja lainvalvontaviranomaisten välisen yhteistyön, koordinoinnin ja tietojenvaihdon edistämistoimia pienaseiden ja kevyiden aseiden keskittymisen ja leviämisen sekä niiden laittoman kaupan torjumiseksi. Vuonna 2005 perustettu ryhmä, joka koostuu ulkoasiainministeriön, puolustusministeriön, sisäasiainministeriön, Portugalin tiedustelupalvelun ja valtiovarainministeriön edustajista, on edistänyt kaikkien asianosaisten yksiköiden työskentelyn jäsentymistä.

Ainoastaan armeijalla ja turvallisuusjoukoilla on lupa käyttää sotilasaseita, ja niiden asevarikot pidetään tiukassa valvonnassa. Aseet varastoidaan erikoistiloihin, joita valvotaan asianmukaisin turvatoimin. Pienaseiden varikkojen hallinnointia käsitellään laajasti asetuksessa 933/2006, jossa säädetään erilaisista turvallisuusmenettelyistä.

Siviilikäyttöön tarkoitettujen aseiden osalta varastojen hallinnointia valvotaan poliisin keskustietojärjestelmällä.

Pienaseiden ja kevyiden aseiden laiton valmistus, hankinta, hallussapito, kuljetus, varastointi ja kauppa (välitys mukaan luettuna) määritellään rikokseksi laissa 5/2006 (86 ja 87 artikla). Seuraamukset voivat vaihdella sakoista jopa 10 vuoden vankeustuomioon.

Vuoden 2007 aikana takavarikoitiin yhteensä 1 542 asetta ja 605 432 ampumatarviketta, ja 2 889 luovutettiin viranomaisille.

SLOVAKIA

Slovakian tasavalta on ottanut käyttöön asianmukaisen lainsäädännön ja tarvittavat hallinnolliset toimenpiteet valvoakseen pienaseiden ja kevyiden aseiden tuotantoa, hallussapitoa, merkitsemistä ja kauppaa. Tehokkaan vientivalvontajärjestelmän ansiosta viranomaiset voivat tunnistaa ja seurata aseiden liikkumista milloin vain koko Slovakian alueella.

Slovakia valvoo tehokkaasti pienaseiden ja kevyiden aseiden tuotantoa sekä niiden ulkomaista ja kotimaista kauppaa kaikilta osin, jotta niiden laiton valmistus ja kauppa tai kulkeutuminen luvattomille vastaanottajille voitaisiin estää.

Järjestelmä tukee tehokkaasti perinteisten aseiden laittoman kaupan torjuntaa Slovakian tasavallassa.

SLOVENIA

Sloveniassa ulkoasiainministeriö on YK:n toimintaohjelman täytäntöönpanon koordinointiviranomainen. Ministeriö on myös vastuussa pienaseisiin ja kevyisiin aseisiin liittyvästä Slovenian ulkopoliittisesta toiminnasta. EU:n jäsenenä Slovenian on sitouduttava tiettyihin kansainvälisten ja alueellisten järjestöjen toimiin. Sisäministeriö valvoo pienaseiden ja kevyiden aseiden vientiä ja tuontia, ja puolustusministeriö vastaa sotilaskäyttöön tarkoitettujen pienaseiden ja kevyiden aseiden viennin ja tuonnin valvonnasta. Slovenian poliisi sekä tullihallinto vastaavat valtion rajan ja rajanylityspaikkojen valvonnasta. Ne harjoittavat valtion rajat ylittävän rahtitavaran suoraa valvontaa. Poliisi on takavarikoinut huomattavan määrän pienaseita ja kevyitä aseita, joita henkilöt koettivat kuljettaa Slovenian tasavallan alueen kautta.

21. helmikuuta 2008 annetulla hallituksen asetuksella uudistettiin pienaseiden ja kevyiden aseiden kansallisen yhteyspisteen kokoonpano. Pienaseiden ja kevyiden aseiden kansallinen koordinointielin toimi yhteistyössä muiden asiaankuuluvien hallituksen elinten kanssa kansallisen politiikan määrittelemiseksi ja koordinoimiseksi pienaseiden ja kevyiden aseiden alalla. Pienaseiden ja kevyiden aseiden kansallinen yhteyspiste koostuu ulkoasiainministeriön, sisäasiainministeriön, puolustusministeriön, valtionvarainministeriön, liikenneministeriön ja Slovenian tiedustelu- ja turvallisuuspalvelun edustajista.

Slovenia liittyi Schengen-alueeseen vuonna 2007. Hallitus pitää tätä yhdentymistä ensiarvoisen tärkeänä. Viime vuosina Slovenia on vähitellen sijoittanut lisää poliisivoimia rajanylityspaikoille, ja poliisien lukumäärä on nyt yhteensä 2 800.

ESPANJA

Pienaseita ja kevyitä aseita sekä niissä käytettäviä ampumatarvikkeita koskevia toimia ja tietojenvaihtoa koordinoivat ministeriöiden osastot ovat kokoontuneet säännöllisesti käsittelemään näitä kysymyksiä, erityisesti aseita ja räjähteitä käsittelevässä ministeriöiden välisessä komiteassa (CIPAE, kokoontuu kaksi kertaa kuukaudessa), puolustustarvikkeita ja kaksikäyttötuotteiden ulkomaankauppaa käsittelevässä ministeriöiden välisessä komiteassa (JIMDDU, kokoontuu kerran kuukaudessa) sekä pienaseiden ja kevyiden aseiden laittoman kaupan tunnistamista ja torjumista käsittelevissä työryhmissä.

RUOTSI

Kansallinen ampuma-aseita koskeva armahdus toteutettiin Ruotsissa 1. maaliskuuta–31. toukokuuta 2007. Siitä ilmoitettiin tiedotusvälineissä, myös kansallisessa televisiossa. Kansalaisille taattiin nimettömyys heidän luovuttaessaan kyseisenä ajanjaksona ampuma-aseita paikallisille poliisiviranomaisille. Tulosta pidettiin onnistuneena. Aseita luovutettiin 13 570 ja ampumatarvikkeita runsaat 14 metristä tonnia. Pääosa aseista oli vanhoja metsästysaseita, mutta myös useita pistooleja ja revolvereita ja jopa muutamia automaattiampuma-aseita luovutettiin. Kansallisen rikosteknisen laboratorion on määrä tuhota kaikki vastaanotetut aseet.

YHDISTYNYT KUNINGASKUNTA

Torjuessaan maailmanlaajuista uhkaa, jonka pienaseiden ja kevyiden aseiden epävakauttava keskittyminen ja leviäminen aiheuttaa rauhalle, turvallisuudelle ja kehitykselle, Yhdistynyt kuningaskunta on sitoutunut pienaseiden ja kevyiden aseiden laittoman kaupan kaikkien osa-alueiden ehkäisemistä, torjumista ja poistamista koskevan YK:n toimintaohjelman täysimääräiseen täytäntöönpanoon ja tukee näin ollen kaikilta osin Euroopan unionin osallistumisesta käsiaseiden ja kevyiden aseiden epävakauttavan keskittymisen ja leviämisen torjumiseen hyväksyttyä neuvoston yhteistä toimintaa.

Yhdistyneen kuningaskunnan konfliktinestorahaston turvallisuus- ja pienasevalvontastrategia, jota johtavat ulko- ja kansainyhteisöasiain ministeriö, puolustusministeriö ja kansainvälisen kehityksen ministeriö, auttaa Yhdistynyttä kuningaskuntaa tukemaan konfliktinestoa pyrkimällä ratkaisemaan konfliktien pitkän aikavälin rakenteelliset syyt, hallitsemaan alueellisia ja kansallisia jännitteitä ja väkivaltaa sekä tukemaan konfliktin jälkeistä jälleenrakennusta. Vuodesta 2001 Yhdistynyt kuningaskunta on tukenut 31 miljoonalla punnalla toimenpiteitä pienaseiden ja kevyiden aseiden tarjonnan, kysynnän ja saatavuuden vähentämiseksi. Yhdistynyt kuningaskunta on auttanut YK:ta ja EU:ta sekä kumppaneita alueellisella, osa-alueellisella sekä valtioista riippumattomien järjestöjen tasolla keräämään ja tuhoamaan aseita, parantamaan aseiden varastointitiloja, kehittämään ja panemaan täytäntöön alueellisia valvontasopimuksia, kehittämään kansallista lainsäädäntöä, lisäämään valmiuksia aseiden hallinnoimiseen ja toteuttamaan julkisia tiedotus- ja valistuskampanjoita.

Kattavan käsityksen siitä, mitä Yhdistynyt kuningaskunta on tehnyt YK:n toimintaohjelman täytäntöönpanossa sekä merkitsemistä ja jäljittämistä koskevan kansainvälisen sopimuksen osalta, saa YK:n aseidenriisunta-asioista vastaavan yksikön www-sivustolta: http://www.un-casa.org/CASACountryProfile/PoANationalReports/2008@205@UK%202008.doc

I.B Hiljattain annettu lainsäädäntö, voimassa olevan lainsäädännön käytännön toimivuuden arviointi

Eräät jäsenvaltiot ovat antaneet vuonna 2008 asiasta uutta lainsäädäntöä tai ovat parhaillaan tarkistamassa voimassa olevaa lainsäädäntöä. Seuraavassa on yksityiskohtainen selvitys näistä toimista:

BELGIA

Belgian aselainsäädäntöä vahvistettiin 8. kesäkuuta 2006 annetulla lailla, erityisesti laajentamalla kiellettyjen aseiden valikoimaa. Tällaisten aseiden haltijoita vaaditaan nyt luovuttamaan aseet poliisille 31. lokakuuta 2008 mennessä tai huolehtimaan niiden muuttamisesta luvallisiksi aseiksi. Belgian sisäasiainministeriön mukaan poliisi on tällä perusteella kerännyt tähän mennessä noin 120 000 asetta.

BULGARIA

Vuoden 2007 raportointikaudella hyväksyttiin uusi lainsäädäntö, jolla säännellään pienaseiden ja kevyiden aseiden vientiä, tuontia ja siirtoa. Uusi aseiden ja kaksikäyttötuotteiden ja -teknologian viennin valvontaa koskeva laki sekä sen täytäntöönpanoasetus toimivat Bulgarian tasavallan vientivalvontajärjestelmän perustana. Nykyisessä lainsäädännössä otetaan huomioon asiaankuuluva EU:n säännöstö vientivalvonnan alalla, mukaan lukien kriteerit ja periaatteet, jotka on määritelty aseiden vientiä koskevissa EU:n käytännesäännöissä, jotka joulukuussa 2008 muutettiin EU:n yhteiseksi kannaksi, aseiden välityksen valvonnasta vuonna 2003 hyväksytty yhteinen kanta, neuvoston asetus (EY) N:o 1334/2000 sekä muita EU:n asiakirjoja. Siihen sisältyy myös kaksitahoinen lupa- ja valvontajärjestelmä, jonka mukaan yrityksellä on oltava lupa harjoittaa aseita koskevaa ulkomaankauppaa ennen luvan hakemista yksittäistä siirtoa varten.

Puolustusteollista keskittymää ja mobilisointivalmiutta käsittelevä ministeriöidenvälinen neuvosto antaa yhdessä ministerineuvoston kanssa toimiluvan ja valtuuttaa harjoittamaan ulkomaankauppaa, kuljettamaan ja toimimaan välittäjänä aseita koskevissa liiketoimissa. Toimilupa myönnetään hakukelpoisille yksiköille, jotka täyttävät vientivalvontalaissa nimenomaisesti määritellyt taloudellisen vakauden ja luotettavuuden kriteerit.

Lupa myönnetään alun perin vuoden koeajaksi, ja sen jälkeen sitä voidaan toiminnasta riippuen pidentää kolmeen vuoteen. Bulgarian uuden lainsäädännön mukaan kaikilta välittäjiltä vaaditaan ministeriöidenvälisen neuvoston antama voimassa oleva rekisteröintitodistus. Rekisteröinti on voimassa kolmen vuoden ajan edellyttäen, että välittäjät täyttävät taloudellisen vakauden ja luotettavuuden kriteerit.

Ministeriöidenvälinen vientivalvontaa ja joukkotuhoaseiden leviämisen estämistä käsittelevä komitea antaa yhdessä talous- ja energiaministeriön kanssa tapauskohtaisesti luvan yksittäiseen siirtoon. Kyseiset luvat ovat voimassa vuoden, ja niiden voimassaoloaikaa voidaan pidentää kuudella kuukaudella. Myönnettyihin lupatyyppeihin kuuluvat vientilupa, tuontilupa, siirtolupa ja kauttakuljetuslupa.

Välittäjien on haettava välityslupaa kullekin välitystapahtumalle.

Bulgaria pitää valvottujen määräpaikkojen kansallista luetteloa, toisin sanoen luetteloa maista ja organisaatioista, joihin Bulgaria soveltaa vientikieltoa ja rajoituksia. Kyseistä luetteloa päivitetään säännöllisesti YK:n turvallisuusneuvoston päätöslauselmien sekä EU:n ja Etyjin päätösten mukaisesti.

Yksittäistä siirtoa koskevien lupien hakijoiden on toimitettava alkuperäinen loppukäyttäjätodistus, ja sen aitous tarkistetaan, myös diplomaattiteitse. Loppukäyttäjätodistusten teksti on täysin yhdenmukainen Wassenaarin järjestelyn vakuutusluettelon ja parhaiden käytäntöjen kanssa, jotka on lueteltu aseiden vientiä koskevien EU:n käytännesääntöjen (äskettäin muutettu EU:n yhteiseksi kannaksi) käyttäjän oppaassa.

Myös toimituksen varmistaminen sisältyy Bulgarian vientivalvontalainsäädäntöön ja käytäntöön. Jokaisen hakijan on toimitettava lopullisen määrämaan toimivaltaisten viranomaisten antama maahantuontitodistus. On olemassa säädös, jonka mukaan voidaan suorittaa tarvittaessa paikan päällä tarkastuksia.

KYPROS

Pienaseiden ja kevyiden aseiden vientiä, kauttakuljetusta ja edelleen siirtämistä (jälleenvientiä) säännellään vuoden 2005 puolustustarvikevientisäännöksillä eli lailla 257/2005, sellaisena kuin se on muutettuna lailla 165/2008. Laki on mukautettu aseidenvientiä koskeviin EU:n käytännesääntöihin ja asiaa koskevaan 13. kesäkuuta 2000 annettuun neuvoston julkilausumaan (2000/C191/01). Kauppa-, teollisuus- ja matkailuministeriö on toimivaltainen viranomainen kaikkien pienaseiden ja kevyiden aseiden vientiä, edelleen siirtämistä (jälleenvientiä) ja kauttakuljetusta koskevien lupien osalta. Tulli- ja valmisteveroyksikkö vastaa valvonnan täytäntöönpanosta tullilainsäädännön säännösten nojalla.

Pienaseiden ja kevyiden aseiden tuontia, hankintaa, hallussapitoa ja kuljetusta säännellään ampuma-aseita ja muita kuin ampuma-aseita koskevalla lailla 113(1)/2004. Laki on mukautettu Euroopan unionin direktiiviin 91/477/ETY, sellaisena kuin se on muutettuna, sekä neuvoston julkilausumaan 2000/C191/01.

Tiettyjen pienaseiden ja kevyiden aseiden valmistusta säännellään lailla 113(I)2004 (III osa, 7 artiklan 1 kohta). Lain mukaan Kyproksen tasavallan kansalaiset tai asukkaat eivät saa valmistaa aseita, ellei heillä ole tähän tarkoitukseen voimassa olevaa poliisijohtajan myöntämää lupaa. Kansalaisille voidaan myöntää kyseinen lupa laissa säädetyin tietyin edellytyksin. Luvan saaminen edellyttää muun muassa, että hakijalla ei ole rikosrekisteriä, että luvan hallussapito ei vaaranna luvan haltijaa, valtiota eikä yleistä järjestystä ja että hakija läpäisee virallisen lääkärintarkastuksen. Pienaseiden ja kevyiden aseiden laitonta valmistusta, hallussapitoa, varastointia ja kauppaa säännellään lailla 113(I)2004. Lain mukaan säännösten rikkomisesta voi seurata enintään 15 vuoden vankeusrangaistus ja/tai 42 715 euron sakot.

Kyproksen poliisin päämajaan on perustettu erikoisjaosto rekisterinpitoa varten (kansallinen asearkisto), ja sähköinen tietokanta helpottaa tietojen jakamista pienaseista ja kevyistä aseista muiden EU:n toimivaltaisten viranomaisten, alueellisten järjestöjen ja muiden maiden kanssa.

RANSKA

Vientikiellot:

Vientikieltoa ja muita rajoittavia toimenpiteitä koskeva, rikoslakia muuttava lakiesitys hyväksyttiin senaatissa 10. lokakuuta 2007, minkä jälkeen se toimitettiin kansalliskokoukselle. Lakiesityksessä säädetään vientikiellon tai rajoittavien toimenpiteiden rikkomisesta määrättävistä rikosoikeudellisista seuraamuksista ja määritellään ne kansallisen lainsäädännön tasolla YK:n turvallisuusneuvoston päätöslauselman 1196 suositusten mukaisesti.

Välitystoiminta:

Senaatti kirjasi 5. kesäkuuta 2007 lakiesityksen välitys- ja ostotoimintaa koskevan ennakkolupajärjestelmän käyttöönottamisesta. Tätä valvontajärjestelmää on tarkoitus soveltaa Ranskassa asuviin tai sinne sijoittautuneisiin henkilöihin, jotka harjoittavat osto- ja jälleenmyyntitoimintaa ulkomaiden osalta, ja siihen sisältyy rikosoikeudellisia seuraamuksia. Perustettava ennakkovalvontajärjestelmä täydentää siten välittäjinä toimivien luonnollisten henkilöiden tai oikeushenkilöiden valvontaa.

IRLANTI

Äskettäin annetussa EU:n direktiivissä aseiden hankinnan ja hallussapidon valvonnasta annetun direktiivin 91/477/ETY muuttamisesta otetaan huomioon ampuma-asepöytäkirja, minkä ansiosta Irlannin on helpompi ratifioida pöytäkirja lähitulevaisuudessa.

Vuonna 2006 annetun rikoslain antamisen jälkeen oikeusministeri toteutti ampuma-aseita ja hyökkäysaseita koskevan armahduksen. Yksityishenkilöillä oli kaksi kuukautta aikaa luovuttaa aseet, ampumatarvikkeet ja hyökkäysaseet ilman pelkästä laittomasta hallussapidosta aiheutuvia seuraamuksia. Kaikille luovutetuille aseille suoritettiin kuitenkin rikostekninen tutkinta, ja yksityishenkilöt saatettiin silti asettaa syytteeseen, jos ilmeni, että kyseisiä aseita oli käytetty rikoksen tekemiseen. Koko maassa luovutettiin 1 002 asetta Gardan (kansallinen poliisi) asemille, ja ministeri otti marraskuussa 2006 käyttöön pakolliset vähimmäisrangaistukset tietyistä ampuma-aserikoksista.

Näihin rikoksiin ja niihin liittyviin uusiin seuraamuksiin kuuluvat seuraavat:

1. Ampuma-aseiden hallussapito tarkoituksena hengenvaaran aiheuttaminen – enimmäisrangaistus elinkautinen vankeus ja pakollinen vähimmäisrangaistus 10 vuotta vankeutta.

2. Ampuma-aseen käyttö pidätyksen vastustamiseen tai paossa avustamiseen – enimmäisrangaistus elinkautinen vankeus ja pakollinen vähimmäisrangaistus 10 vuotta vankeutta.

3. Ampuma-aseen hallussapito ajoneuvon ryöstön yhteydessä – enimmäisrangaistus 14 vuotta vankeutta ja pakollinen vähimmäisrangaistus viisi vuotta vankeutta.

4. Ampuma-aseen tai ampumatarvikkeiden hallussapito epäilyttävissä olosuhteissa – enimmäisrangaistus 14 vuotta vankeutta ja pakollinen vähimmäisrangaistus viisi vuotta vankeutta.

5. Ampuma-aseen hallussapito rikollisessa tarkoituksessa – enimmäisrangaistus 14 vuotta vankeutta ja pakollinen vähimmäisrangaistus viisi vuotta vankeutta.

6. Ampuma-aseen muuntaminen – enimmäisrangaistus 10 vuotta vankeutta ja pakollinen vähimmäisrangaistus viisi vuotta vankeutta.

Kun vuoden 2006 rikoslaki on pantu kokonaan täytäntöön, henkilön, joka haluaa pitää hallussaan tällaisia rajoitettuja ampuma-aseita, on tehtävä Gardan päällikölle hakemus ampuma-asetodistuksen saamiseksi ja osoitettava hänelle täyttävänsä vuoden 1925 ampuma-aselain, sellaisena kuin se on muutettuna vuoden 2006 rikoslailla, 4 artiklassa säädetyt edellytykset. Lisäksi ampuma-aseiden välittäjien, jotka haluavat tuoda maahan tai varastoida rajoitettuja ampuma-aseita, on saatava ministeriltä erityislupa.

ITALIA

Italia ratifioi 16. maaliskuuta 2006 lailla nro 146/2006 kansainvälisen järjestäytyneen rikollisuuden vastaisen Yhdistyneiden kansakuntien yleissopimuksen ja sen pöytäkirjat (mukaan lukien pöytäkirja ampuma-aseiden, niiden osien ja komponenttien sekä ampumatarvikkeiden laittoman valmistuksen ja kaupan torjumisesta). Italian ampuma-aselakia on vastaavasti muutettu siten, että ampuma-aseita ja valmistusmaan suorittamia merkintämenettelyjä koskevat tiedot on säilytettävä vähintään 10 vuotta.

LATVIA

Voimassa olevaan lainsäädäntöön tehtiin vuonna 2007 useita muutoksia, joilla tehostetaan pienaseiden ja kevyiden aseiden vientivalvontaa. Lisäksi annettiin uusia säännöksiä valvottujen strategisten tarvikkeiden kansallisista luetteloista sekä erityyppisten lupien myöntämismenettelystä.

a) Laki strategisten tarvikkeiden liikkumisesta (19. heinäkuuta 2007). Lain tarkoituksena on varmistaa strategisten tarvikkeiden liikkumisen valvonta niiden viennin, tuonnin, siirron ja kauttakulun valvontaa koskevien kansallisten ja kansainvälisten vaatimusten mukaisesti. Laissa määritellään strategisten tarvikkeiden valvonnasta vastaavien laitosten toimivallanjako, niiden vastuualueet ja yhteistyö sekä laissa käytetyt termit, välitystoiminta mukaan luettuna. Laissa määritellään strategisten tarvikkeiden valvontakomitean toimivalta lupahakemusten arvioinnin sekä asiantuntijamenettelyn ja tiettyjen tarvikkeiden tunnistamisen osalta.

b) Laki kansainvälisten järjestöjen asettamien pakotteiden täytäntöönpanosta (3. tammikuuta 2007). YK:n tai EU:n määräämät pakotteet pannaan Latviassa täytäntöön joko EU:n asetuksilla tai kansallisella lainsäädännöllä. Pakotteet voidaan panna täytäntöön soveltamalla mitä tahansa kansainvälisten järjestöjen asettamien pakotteiden täytäntöönpanosta annetussa laissa tunnustetuista kolmesta täytäntöönpanovaihtoehdosta, jotka ovat taloudelliset rajoitukset, kaupan (sopimukseen perustuvat) rajoitukset ja matkustusrajoitukset.

c) Hallituksen asetus nro 747 (6. marraskuuta 2007), ”strategisten tarvikkeiden valvontaa koskevien lupien ja muiden asiakirjojen myöntämismenettelyt”. Siinä säädetään puolustustarvikkeiden ja kaksikäyttötuotteiden tuonti-, vienti-, siirto- tai kauttakulkulupien myöntämis-, epäämis- tai peruuttamismenettelyistä sekä loppukäyttötodistuksista, kansainvälisistä tuontitodistuksista ja toimitustodistuksista.

d) Hallituksen asetus nro 701 (16. lokakuuta 2007), ”strategisten tarvikkeiden valvontakomitean peruslaki”. Siinä määritellään komitean tehtävät ja vastuualueet.

e) Hallituksen asetus nro 736 (11. lokakuuta 2007) ”menettely, jolla valtion poliisi myöntää hyväksymisasiakirjat ampuma-aseiden ja -tarvikkeiden siirtoon EU:n jäsenvaltioiden alueella”. Siinä esitetään menettely, jota noudattaen valtion poliisilta haetaan hyväksymisasiakirjat ampuma-aseiden ja -tarvikkeiden siirtoon EU:n jäsenvaltioiden alueella, sekä menettely, jota noudattaen kyseiset asiakirjat myönnetään. Asetukseen on sisällytetty aseiden hankinnan ja hallussapidon valvonnasta 18. kesäkuuta 1991 annetun EU:n neuvoston direktiivin 91/477/ETY sekä siviilikäyttöön tarkoitettujen räjähdystarvikkeiden markkinoille saattamista ja valvontaa koskevien säännösten yhdenmukaistamisesta 5. huhtikuuta 1993 annetun neuvoston direktiivin 93/15/ETY säännökset.

f) Hallituksen asetus nro 645 (25. syyskuuta 2007), ”strategisesti merkittävien tarvikkeiden ja palvelujen kansallinen luettelo”. Uudessa asetuksessa luetellaan valvonnan piiriin kuuluvat tarvikkeet niiden tarvikkeiden lisäksi, jotka sisältyvät EU:n neuvoston asetukseen (EY) N:o 1334/2000 ja EU:n yhteiseen puolustustarvikeluetteloon. Nykyisen asetuksen mukaan luettelon hyväksyy hallitus, kun toimivalta aiemmin oli strategisten tarvikkeiden valvontakomitealla.

Vuonna 2007 Latviassa ratkaistiin 28 rikosta, jotka liittyvät aseiden, ampumatarvikkeiden ja räjähteiden valmistukseen, ostamiseen, varastointiin ja käyttöön. Tällaiset rikokset liittyvät useimmiten laittomasti varastoituihin metsästysaseisiin. Latvian tasavallan sisäministeriön alaiset valtion poliisin laitokset takavarikoivat 82 ampuma-asetta vuonna 2007. Rikosoikeudenkäynnit aloitettiin rikoslain nro 227 nojalla.

LIETTUA

Liettuan tasavallan hallitus muutti yhteistä puolustustarvikeluetteloa 8. elokuuta 2007 Euroopan unionin yhteiseen puolustustarvikeluetteloon tehtyjen muutosten huomioon ottamiseksi.

Liettuan tasavallan hallitus muutti 29. elokuuta 2007 luetteloa valtioista, joiden osalta yhteiseen puolustustarvikeluetteloon sisältyvien tarvikkeiden vienti, kauttakuljetus sekä neuvottelujen ja liiketoimien välitystoiminta on kielletty, YK:n turvallisuusneuvoston tai Euroopan unionin määräämiin rajoittaviin toimenpiteisiin (asevientikieltoihin) tehtyjen muutosten huomioon ottamiseksi.

Aseiden ja ampumatarvikkeiden valvontaa koskevaa lakia muutettiin 21. joulukuuta 2007 muun muassa välitystoiminnan valvontajärjestelmän mukauttamiseksi paremmin aseiden hankinnan ja hallussapidon valvonnasta 18. kesäkuuta 1991 annetun EU:n neuvoston direktiivin 91/477/ETY vaatimuksiin.

LUXEMBURG

Vuonna 2007 ei annettu uutta lainsäädäntöä.

Asiaa koskeva oikeusperusta on 15. maaliskuuta 1983 annettu laki aseista ja ampumatarvikkeista sekä 31. lokakuuta 1995 annettu suurherttuakunnan asetus aseiden, ampumatarvikkeiden ja erityisesti sotilaalliseen käyttöön tarkoitettujen tarvikkeiden ja tähän liittyvän teknologian tuonnista, viennistä ja kauttakuljetuksesta. Nämä säädökset on julkaistu Luxemburgin virallisessa lehdessä Mémorialissa. Voimassa olevan lainsäädännön tarkistaminen jatkuu edelleen.

Pienaseiden ja kevyiden aseiden alan kansainvälisen koordinoinnin takaamiseksi ulkoasiainministeriön tehtävänä on pitää yhteyttä muihin valtioihin ja järjestöihin.

Kielletyt aseet

Aseista ja ampumatarvikkeista 15. maaliskuuta 1983 annetun lain 4 artiklassa kielletään tietynlaisten aseiden ja ampumatarvikkeiden tuonti, valmistus, muuntaminen, korjaaminen, hankinta, osto, hallussapito, varastointi, kuljetus, kantaminen, luovutus, myynti, vienti tai kauppa. Säännöksestä huolimatta oikeusministeriö voi kuitenkin erityisesti sallia

a) antiikki-, taide- tai koriste-esineinä toimivien taikka kokoelman osaksi tarkoitettujen aseiden ja ampumatarvikkeiden tuonnin, hankinnan, oston, kuljetuksen, hallussapidon, myynnin, luovutuksen, viennin tai kaupan; luvan saamisen edellytyksenä voi olla, että aseesta on tehty pysyvästi toimintakyvytön;

b) tieteelliseen tai opetuskäyttöön tarkoitettujen aseiden ja ampumatarvikkeiden tuonnin, hankinnan, oston, kuljetuksen, hallussapidon, myynnin, luovutuksen tai viennin;

c) toiseen maahan tarkoitettujen ulkomailta peräisin olevien aseiden tuonnin, viennin tai kauttakuljetuksen.

Luvan saaminen saattaa edellyttää, että kyseisiä aseita ei voida käyttää muuhun kuin edellä esitettyihin tarkoituksiin.

Luxemburgissa ei ole pienaseiden valmistuksessa ja/tai tuonnissa käytettävää kansallista merkintäjärjestelmää. Maassa ei ole asetehdasta. Aseseppien sekä ase- ja ampumatarvikekauppiaiden on pidettävä ostetuista ja myydyistä aseista rekisteriä, jossa on tiedot kunkin aseen merkistä, kaliiperista ja valmistusnumerosta sekä aseen toimittajan ja ostajan nimet ja osoitteet.

Rekisteristä on myös käytävä ilmi ministeriön luvan numero ja myöntämispäivä. Rekisteri on esitettävä viranomaisten edustajien pyynnöstä. Aseseppiä ja asekauppiaita voidaan pyytää toimittamaan rekisteristä kopio oikeusministerille. Oikeusministeri vahvistaa aseiden ja ampumatarvikkeiden enimmäismäärän, jonka asesepät ja asekauppiaat saavat pitää varastossa.

Oikeusministeri voi mellakoiden, epäilyttävien kokoontumisten tai yleisen järjestyksen häiriintymisen yhteydessä määrätä, että ase- ja ampumatarvikekaupat on suljettava tai tyhjennettävä ja niiden sisältö siirrettävä tiettyyn paikkaan.

15. maaliskuuta 1983 annetun lain rikkomisesta voidaan määrätä vankeutta kahdeksasta päivästä enintään viiteen vuoteen.

Vienti

Jos Luxemburgissa hankitaan ase vientiä varten, aseseppä hakee oikeusministeriöltä myyjälle lupaa viedä ase eli kuljettaa se ostopaikasta rajalle. Erityisesti sotilaalliseen käyttöön tarkoitettuja aseita, ampumatarvikkeita ja tarvikkeita ja tähän liittyvää teknologiaa koskeviin vientilupahakemuksiin on liitettävä kansainvälinen tuontilupa tai loppukäyttötodistus. 31. lokakuuta 1995 annetussa Luxemburgin suurherttuakunnan asetuksessa, sellaisena kuin se on muutettuna, säädetään, että ulkoasiain-, ulkomaankauppa- ja kehitysyhteistyöministeri vahvistaa näiden asiakirjojen muodon ja sisällön.

Luxemburg ilmoittaa aseiden hankinnan ja hallussapidon valvonnasta annetun direktiivin 91/477/ETY (11 artiklan) mukaisesti muille asianomaisille jäsenvaltioille vientiluvista, jotka se on myöntänyt näiden maiden osalta.

Lupavirasto voi vaatia, että erityisesti sotilaalliseen käyttöön tarkoitettujen aseiden, ampumatarvikkeiden ja tarvikkeiden ja tähän liittyvän teknologian kauttakulkua koskeviin hakemuksiin liitetään asiakirja, jossa sen maan, josta tavarat ovat peräisin, toimivaltaiset viranomaiset todistavat, että vienti ilmoitettuun määrämaahan on sallittu.

Vienti- tai kauttakuljetuslupahakemuksiin on liitettävä hakijan allekirjoittama sitoumus vienti- tai kauttakuljetustoimen suorittamisesta lupahakemuksen mukaisesti. Kunkin vientiluvan piiriin kuuluvan lähetyksen jälkeen viejän on toimitettava lupavirastolle kolmen kuukauden kuluessa todiste siitä, että tarvikkeet ovat saapuneet luvassa tarkoitettuun määrämaahan ja että tuoja on luovuttanut tarvikkeet kulutukseen.

Todisteena voi toimia joko tuojamaan tulliviranomaisten antama asiakirja, josta käy ilmi, että viedyt tarvikkeet on luovutettu kulutukseen, tai muu asiakirja, josta käy ilmi, että tuojamaan lähetyksen vastaanottoon valtuutettu viranomainen tai kyseisen viranomaisen puolesta toimiva yritys on vastaanottanut suoraan tarvikkeet.

Aseiden hävittäminen

Luxemburg (Luxemburgin armeija, poliisi ja tulli) hävittää aseet leikkaamalla (destruction by severing). Hävittämisestä vastaa asianomainen asevarikko. Leikattu metalli sijoitetaan säiliöön, jonka asevarikon henkilöstö siirtää terästehtaalle, tai metalli sulatetaan sähköisissä masuuneissa todistajien läsnä ollessa. Toimenpiteestä laaditaan pöytäkirja.

ALANKOMAAT

Alankomaat ei ole muuttanut pienaseita ja kevyitä aseita koskevaa lainsäädäntöä vuonna 2006.

PUOLA

Räjähteiden, aseiden, ampumatarvikkeiden ja sotilas- tai poliisikäyttöön tarkoitetun teknologian valmistuksen ja kaupan alalla harjoitettavaa taloudellista toimintaa koskevaa 22. kesäkuuta 2001 annettua lakia (virallinen lehti nro 67, 679 kohta sellaisena kuin se on muutettuna) muutettiin Puolan säännösten yhdenmukaistamiseksi Euroopan unionin lainsäädännön kanssa.

Hallitus antoi 23. marraskuuta 2004 säädöksen valtion turvallisuuden kannalta strategisesti merkittävien tavaroiden myyntiä koskevista kielloista ja rajoituksista (virallinen lehti nro 255, 2557 kohta sellaisena kuin se on muutettuna). Siinä määritellään valtiot, joiden osalta asevienti on kielletty tai sitä on rajoitettu. Säädös muutettiin ja päivitettiin 1. elokuuta 2007 YK:n ja EU:n jäsenyydestä aiheutuvien Puolan kansainvälisten velvoitteiden mukaisesti.

Myös aseita ja ampumatarvikkeita koskevaan 21. toukokuuta 1999 annettuun lakiin tehtiin muutoksia, mutta niillä ei ollut vaikutusta aseiden valmistukseen, kauppaan ja merkintään.

Puola ei ole muuttanut muuta pienaseita ja kevyitä aseita koskevaa lainsäädäntöä.

PORTUGALI

Vuonna 2006 tuli voimaan uusi säädöskehys, johon kuuluu pienaseiden ja kevyiden aseiden, niiden komponenttien ja ampumatarvikkeiden valmistus, korjaaminen, tuonti, vienti, siirto, varastointi, jakelu, kauppa, luvat, hankinta ja hallussapito.

Vientivalvonnan piiriin kuuluvat kaikki Euroopan yhteisen puolustustarvikeluettelon ja Wassenaarin ampumatarvikeluettelon tarvikkeet, pienaseet ja kevyet aseet mukaan luettuina.

Pienaseiden ja kevyiden aseiden tuontiin ja vientiin on hankittava lupa lupaviranomaiselta puolustusministeriöstä tai sisäministeriöstä riippuen siitä, onko kyse sotilas- vai siviilikäyttöön tarkoitetuista aseista.

Kauttakuljetukseen sovelletaan samoja sääntöjä kuin tuontiin ja vientiin, joten siihen on hankittava lupa lupaviranomaiselta.

Kaikki hakemukset käsitellään tapauskohtaisesti. Myös ulkoasiainministeriö käsittelee kaikki hakemukset ulkopoliittisten etujen huomioon ottamiseksi, aseiden vientiä koskevissa EU:n käytännesäännöissä vahvistettujen kriteerien noudattaminen mukaan luettuna.

Lupahakemuksia arvioitaessa otetaan vähimmäisvaatimuksina huomioon käytännesääntöjen kriteerit. Vientilupia ei myönnetä, jos voimassa on YK:n, EU:n tai Etyjin asettamia kieltoja. Pienaseiden ja kevyiden aseiden osalta sovelletaan myös vuonna 2002 hyväksyttyä Wassenaarin järjestelyä.

Merkintöjä koskevat kansalliset käytännöt ovat täysin niiden parhaiden käytäntöjen mukaisia, jotka on vahvistettu seuraavissa kansainvälisissä välineissä: YK:n ampuma-asepöytäkirja; pienaseiden ja kevyiden aseiden vientiä koskevat Wassenaarin parhaiden käytäntöjen suuntaviivat; merkintää, rekisterinpitoa ja jäljitettävyyttä koskevat Etyjin parhaiden käytäntöjen suuntaviivat sekä sopimus, jonka avulla valtiot voivat tunnistaa ja jäljittää ajoissa ja luotettavasti laittomat pienaseet ja kevyet aseet.

Sotilaalliseen käyttöön tarkoitettujen aseiden osalta puolustusministeriö vaatii, että tuonti- ja vientiaseisiin merkitään valmistajan nimi, valmistusmaa ja sarjanumero. Lisäksi kannustetaan merkitsemään lisätietoja, kuten valmistusvuosi, aseen tyyppi/malli sekä kaliiperi.

Siviilikäyttöön tarkoitettujen pienaseiden osalta lain 5/2006 53 artiklassa velvoitetaan valmistajat merkitsemään jokaiseen aseeseen nimensä, malli, valmistusvuosi ja sarjanumero. Portugalissa valmistetut ampuma-aseet on merkittävä selvästi sisäasiainministeriön tunnustaman virallisen elimen antamalla merkinnällä.

Jos ampuma-ase korjataan niin, että sarjanumero voi hävitä, ase on tutkittava ja merkittävä etukäteen.

Kansalliset viranomaiset tekevät asiaankuuluvat korjaukset, jos havaitaan asianmukaisen merkinnän puuttuminen aseista.

Puolustusministeriö pitää ajantasaista rekisteriä sotilaskäyttöön tarkoitettujen aseiden siirroista sekä asevoimien ja turvallisuusjoukkojen hallussa ja varastoissa olevista aseista.

Sisäasiainministeriö vastaa siviilikäyttöön tarkoitettujen pienaseiden rekisteristä, johon kootaan tietoja valmistetuista, tuoduista, viedyistä ja siirretyistä aseista. Kussakin rekisterissä on tietoja seuraavista seikoista: valmistaja, numero, malli, kaliiperi ja liiketoimen tiedot (päivä, osapuolet ja lupa).

Rekisteriin on merkittävä myös muunlaiset tapaukset, kuten aseiden varastaminen, katoaminen tai haltuunotto.

ROMANIA

Uusia primaarilainsäädäntöä koskevia aloitteita tai muutoksia ei tehty pienaseiden ja kevyiden aseiden alalla.

Johdettu oikeus saatettiin ajan tasalle hallituksen päätöksellä nro 924/2007, jolla hyväksytään niiden puolustustarvikkeiden luettelo, joiden osalta vientiä, tuontia ja muita toimia valvotaan; Kansallisen vientivalvontaviraston (ANCEX) päällikön määräyksellä nro 200/2007, joka koskee maailmanlaajuisia vientilupalomakkeita, sekä päällikön määräyksellä nro 155/2007, jolla päivitetään kuulemismenettely tarvikkeiden luokituksen osalta.

SLOVAKIA

Slovakiassa ei vuonna 2007 tapahtunut muutoksia pienaseita ja kevyitä aseita koskevan EU:n yhteisen toiminnan ja tavanomaisten aseiden laittoman kaupan estämistä ja torjuntaa koskevan EU:n ohjelman kansallisessa täytäntöönpanossa eikä pienaseita ja kevyitä aseita koskevassa lainsäädännössä.

ESPANJA

Edustajainhuone hyväksyi 28. joulukuuta 2007 puolustustarvikkeiden ja kaksikäyttötuotteiden ulkomaankaupan valvontaa koskevan lain 53/2007, joka tuli voimaan 29. tammikuuta 2008. Lain ansiosta Espanja kuuluu nyt maihin, joissa on tämän alan tiukin lainsäädäntö. Laki 53/2007 on YK:n toimintaohjelman ja YK:n yleiskokouksen hyväksymien päätöslauselmien kaikkien määräysten sekä (YK:n yleiskokouksen 31. toukokuuta 2001 hyväksymän) kansainvälisen järjestäytyneen rikollisuuden vastaisen YK:n yleissopimuksen lisäpöytäkirjan ampuma-aseiden, niiden osien ja komponenttien sekä ammusten laittoman valmistuksen ja kaupan torjumisesta (YK:n ampuma-asepöytäkirja) mukainen, ja siinä on niitä koskevat viittaukset.

Uuden lain voimaantulolla on seuraavat vaikutukset:

— Espanjan kyseisten alojen lainsäädännöllä on nyt lain asema, jolloin valvontaa voidaan tehostaa.

— Uudessa laissa on puolustustarvikkeiden ja kaksikäyttötuotteiden ulkomaankauppaa koskevia uusia säännöksiä Espanjan kansainvälisillä foorumeilla ja kaikkien asesulkujärjestelyjen yhteydessä tekemien sitoumusten mukaisesti.

— Uudella lailla laajennetaan kaikenlaisten ampuma-aseiden, metsästykseen ja urheiluammuntaan käytettävät aseet mukaan luettuina, niiden komponenttien ja niiden ampumatarvikkeiden valvonnan soveltamisalaa ampuma-aseiden, niiden komponenttien ja niiden ampumatarvikkeiden laittoman valmistuksen ja laittoman kaupan torjuntaa koskevan YK:n yleiskokouksen päätöslauselman 55/255 mukaisesti.

— Laissa noudatetaan nimenomaisesti aseiden vientiä koskevien Euroopan unionin käytännesääntöjen kahdeksaa kriteeriä sekä Etyjin hyväksymiä kriteereitä pienaseiden ja kevyiden aseiden viennin osalta.

— Laki sisältää myös nimenomaisen sitoumuksen edistää ja osallistua alueellisiin ja kansainvälisiin prosesseihin, joilla pyritään tehostamaan asekaupan valvontaa ja erityisesti hyväksymään asekauppaa koskeva kansainvälinen sopimus.

Espanja talletti 7. helmikuuta 2007 YK:n pääsihteeristöön liittymisasiakirjansa YK:n ampuma-asepöytäkirjaan. Pöytäkirja tuli voimaan 11. maaliskuuta 2007.

Espanja on äskettäin sisällyttänyt kansalliseen lainsäädäntöönsä pienaseiden ja kevyiden aseiden jäljittämistä ja merkitsemistä koskevan kansainvälisen sopimuksen.

I.C Hallinnolle, lainvalvontaviranomaisille ja oikeudellisille elimille tarjottava koulutus

EU:n jäsenvaltiot ovat toteuttaneet seuraavat toimet ja aloitteet kansallisten hallintojensa koulutuksen alalla.

ROMANIA

Romania vahvisti edelleen alan teollisuuteen suunnattuja toimiaan hyödyntäen erilaisia tapahtumia, joita olivat esimerkiksi Black Sea Defense and Aerospace -näyttely ja -konferenssi (24.–27. huhtikuuta 2007) ja EXPOMIL-näyttely (18.–21. lokakuuta 2007), tehdäkseen vientivalvontaa koskevaa säädöskehystä ja parhaita käytäntöjä tunnetuksi yritysten keskuudessa ja jakaakseen siitä tietoa.

ESPANJA

Vuonna 2007 Espanjan lainvalvontaviranomaiset järjestivät edellisten vuosien tapaan kursseja ja seminaareja ampuma-aseiden ja räjähteiden rikosoikeudellisesta sääntelystä ja tietotekniikan soveltamisesta niiden valvontaan. Pienaseiden ja kevyiden aseiden laittoman kaupan torjumiseen sovellettavaa lainsäädäntöä koskevia seminaareja järjestettiin säännöllisesti asianomaisten viranomaisten tietojen ylläpitämiseksi tai lisäämiseksi.

YHDISTYNYT KUNINGASKUNTA

Yhdistynyt kuningaskunta on tarkistanut välitystoimintaa koskevia säännöksiään, ja joitakin päätöksiä on jo tehty. Pienaseiden ja lähi-ilmapuolustusjärjestelmien (MANPAD) ekstraterritoriaalista valvontaa laajennetaan 1. lokakuuta 2008 alkaen; kevyiden aseiden ekstraterritoriaalinen valvonta aloitetaan huhtikuussa 2009; vielä ei ole tehty päätöstä siitä, aletaanko säädellä oheispalvelujen (ja jos, minkä palvelujen) tarjoamista kaikissa pienaseiden ja kevyiden aseiden välitystapauksissa; edelleen pohditaan myös, pitäisikö ottaa käyttöön aseiden välittäjien rekisteri, ja erityisesti, olisivatko rekisteröintijärjestelmän edut riittävän suuret lailliselle liiketoiminnalle aiheutuviin rasitteisiin nähden. Yhdistynyt kuningaskunta on tällä hetkellä ainoa EU:n jäsenvaltio, joka julkaisee yksityiskohtaiset tiedot välitysluvista ja lupien epäämisistä.

I.D Muut aloitteet tai toimet

RANSKA

Ranskan asevientiä koskeva vuosikertomus 2007 esitettiin parlamentille lokakuussa 2008. Vuosikertomuksessa esitellään kansalliset valvontakäytännöt ja vientivalvonnan alan kansainväliset toimet, joihin Ranska osallistuu. Vuosikertomus sisältää Ranskan pienaseiden ja kevyiden aseiden toimituksia koskevan liitteen. Vuosikertomuksen esittäminen ilmentää avoimuutta, jota Ranska on osoittanut tällä alalla kansalaisyhteiskuntaa ja kansainvälistä yhteisöä kohtaan jo useiden vuosien ajan.

ESPANJA

Espanjan viranomaiset takavarikoivat vuonna 2007 Guardia Civilin aseiden ja räjähteiden keskustarkastuslaitoksen koordinoimina 1 184 laitonta ampuma-asetta (joista 82 oli peräisin Schengen-maista ja 1 102 Schengen-alueen ulkopuolisista maista). Espanjan viranomaisilla on tällä hetkellä hallussaan yhteensä 269 267 erityyppistä ampuma-asetta, joista 51 974 on valittu huutokaupattavaksi ja 30 328 hävitettäväksi.

Viranomaiset tekivät 26 291 tarkastusta vuonna 2007. Tarkastukset johtivat 693 tapauksessa valmistajia, aseseppiä, yksityishenkilöitä tai arvokuljetusyrityksiä vastaan käynnistettyyn oikeudelliseen menettelyyn, ja näistä 243 liittyi ampuma-aseisiin ja 450 räjähteisiin. Tulliviranomaiset tekevät myös säännöllisesti tarkastuksia lentokentillä ja satamissa osana tämän alan rikostutkintaa.

II KANSALLISET TÄYTÄNTÖÖNPANOTOIMET VUONNA 2007

II.A Toimenpiteet pienaseiden ja kevyiden aseiden keskittymisen ja leviämisen torjumiseksi ja tavanomaisten aseiden laittoman kaupan estämiseksi

II.A.1 Taloudellinen, tekninen ja muu tuki YK:n, Punaisen Ristin kansainvälisen komitean ja muiden kansainvälisten tai alueellisten järjestöjen tai valtioista riippumattomien järjestöjen toteuttamille ohjelmille ja hankkeille

II.A.1.1. Euroopan unionin tukemat toimet ja hankkeet

1. Alueellisesti EU toteutti esimerkiksi seuraavat toimet pienaseiden ja kevyiden aseiden alalla: Etelä- ja Itä-Eurooppa: Ukraina: neuvoston päätöksen 2005/852/YUTP puitteissa: Euroopan unioni myönsi miljoona euroa rahoitusta tarvikkeisiin ja 20 000 pienaseen ja kevyen aseen hävittämiseen. Tämä vuoden kestävä hanke alkoi 4. elokuuta 2006, ja sen panee täytäntöön Naton materiaalihuoltolaitos (NAMSA). Tähän mennessä on hävitetty 17 710 pienasetta ja kevyttä asetta, ja tavoite on nostettu 20 000: sta 27 760 pienaseeseen ja kevyeen aseeseen välittömien kustannusten pienenemisen johdosta. Tukisopimuksen toista osaa (tarvikkeiden toimittaminen) ei ole vielä pantu täytäntöön, sillä Kalinovkan ja Vinnitsan alueparlamentit kumosivat yksimielisesti suunnitelman perustaa Kalinovkaan aseriisuntakeskus, ja sen vuoksi muiden vaihtoehtojen harkitsemiseksi tarvitaan lisää aikaa. Tämä viivästytti koko prosessia, ja tukisopimuksen voimassaoloa oli jatkettava 31. maaliskuuta 2008 saakka, jotta tuen aiottu tavoite toteutuisi ja EU:n rahoitus hyödynnettäisiin kokonaisuudessaan. Yleisen aseriisunnan ja asevalvonnan työryhmä harkitsee lisätukea. Länsi-Balkan: Vuonna 2006 aloitettujen toimien pohjalta pienaseiden ja kevyiden aseiden alan Länsi-Balkanin tukiohjelmaa koskevassa EU:n pilottihankkeessa, jota pienaseiden ja kevyiden aseiden valvonnasta vastaava Kaakkois-Euroopan selvitystoimisto (SEESAC) panee täytäntöön, jatkettiin pienaseiden ja kevyiden aseiden alan eri hankkeiden toteuttamista Länsi-Balkanin maissa (Albania, Bosnia ja Hertsegovina, entinen Jugoslavian tasavalta Makedonia, Kosovo, Kroatia, Montenegro ja Serbia), jotta kehitettäisiin niiden valmiuksia kehittää oikeudelliset ja institutionaaliset kehykset, jotka vastaavat EU:n politiikkoja ja käytäntöjä pienaseiden ja kevyiden aseiden valvonnan alalla. Tässä yhteydessä kehitettiin lukuisia toimia, esimerkiksi: 1) EU:n pienaseiden ja kevyiden aseiden alan teknisten asiantuntijoiden lähettäminen Albaniaan, Bosnia ja Hertsegovinaan, Kroatiaan, Montenegroon, Yhdistyneiden kansakuntien hallinnoimalle Kosovon alueelle (Kosovoon) ja entiseen Jugoslavian tasavaltaan Makedoniaan; 2) asevientiä ja siirtojen valvontaa koskevan lainsäädännön analysointi; 3) operatiivisten tukivälineiden kehittäminen; 4) kehittyneen aseiden rekisteröinti- ja hallinnointiohjelmiston suunnittelu, kehittäminen ja käyttöönotto entisessä Jugoslavian tasavallassa Makedoniassa; 5) parlamenttien jäsenten aktiivinen toiminta pienaseiden ja kevyiden aseiden kysymyksessä ja alueellisen pienaseiden ja kevyiden aseiden alan parlamentaarisen foorumin muodostaminen; 6) lasten ja nuorten vuorovaikutusta pienaseiden ja kevyiden aseiden kanssa alueella koskeva tutkimus; ja 7) tuki turvallisempien yhteisöjen rakentamiselle. Hankkeessa tuettiin myös SEESACin meneillään olevia teknisen avun ja hankesuunnittelutoimia alueella. Albania: Naton rauhankumppanuuden erityisrahaston hanke pienaseiden ja kevyiden aseiden poistamiseksi käytöstä Albaniassa saatettiin päätökseen vuonna 2007. EU myönsi hankkeeseen 1 320 000 euroa (neuvoston päätöksillä 2003/276/YUTP ja 2004/790/YUTP), joista 1 308 423 euroa käytettiin. Afrikka: Länsi-Afrikka: osana Länsi-Afrikan alueen konfliktinesto- ja rauhanrakennusohjelmaa, jonka määrärahat olivat 5,5 miljoonaa euroa (Euroopan kehitysrahasto), komissio tuki Ecowasin pienaseohjelmaa (ECOSAP) 1,45 miljoonalla eurolla avustamalla kansallisten pienasetoimikuntien perustamista ja vahvistamista ja niiden toimintaa. Hankkeella pyrittiin myös vahvistamaan valmiuksia huolehtia aseiden laillisten siirtojen yleisestä poliittisesta valvonnasta ja tehokkaasta hallinnoinnista osa-alueella sekä määritellä ja kehittää pienaseiden ja kevyiden aseiden keskittymisen ja laittoman kaupan torjuntaa koskevaa politiikkaa. Komissio tuki myös yksittäistä hanketta (Euroopan kehitysrahastosta) teknisen avun antamiseksi Ecowasin pienaseita käsittelevälle yksikölle sen laatiessa pienaseita ja kevyitä aseita koskevan yleissopimuksen täytäntöönpanoa koskevaa toimintasuunnitelmaa. Keski-Afrikka: komissio tuki 4 miljoonalla eurolla (Euroopan kehitysrahastosta) kolmivuotista hanketta, jossa kehitetään Keski-Afrikan talousyhteisön (ECCAS/CEEAC) rauhan ja turvallisuuden alan valmiuksia konfliktineston, varhaisvaroitusmekanismin, konfliktineston alalla toimivien valtioista riippumattomien järjestöjen kanssa tehtävän yhteistyön sekä poliittisen ja diplomaattisen toiminnan, pienaseet ja kevyet aseet mukaan luettuina, alalla. Afrikan unioni: komissio myönsi rahoitusta Afrikan unionin komission ja Euroopan komission seminaarin järjestämiseen miinanraivauksesta ja aseriisunnasta, myös pienaseiden ja kevyiden aseiden käytöstä poistamisesta. Tarkoituksena oli tiivistää organisaatioiden välistä vuoropuhelua, vaihtaa parhaita käytäntöjä ja tarkastella muita hankkeita, joita alalla voitaisiin mahdollisesti tukea.

2. Euroopan komissio myös tuki lukuisia laajempia aseistariisunta-, demobilisointi- ja yhteiskuntaan sopeuttamisohjelmia esimerkiksi Liberiassa, Sudanissa, Kongo-Brazzavillessä ja Haitissa. Ohjelmat liittyvät suoraan tai epäsuorasti yleiseen väkivallan vähentämiseen, aseiden hallussapitoon, asevoimien rakenneuudistuksiin ja entisten taistelijoiden yhteiskuntaan sopeuttamiseen.

Latinalainen Amerikka / Karibia: Kouluttajien kouluttamista ja tietokantaa koskevan hankkeen viimeisen vaiheen täytäntöönpano vuonna 2007 perustui neuvoston päätökseen 2006/1000/YUTP, jossa säädettiin 700 000 euron lopullisesta tuesta. Tällä vuoden kestävällä hankkeella edistettiin pienaseiden ja kevyiden aseiden epävakauttavan keskittymisen torjumista Latinalaisessa Amerikassa ja Karibialla. Sen puitteissa sai tutkintatekniikoita koskevaa koulutusta tähän mennessä yli 1 340 lainvalvonnasta vastaavaa virkamiestä, ja sen loppuun mennessä koulutusta on tarkoitus antaa yhteensä 2 300 virkamiehelle.

Lisäksi yli 180 parlamentin jäsentä ja heidän avustajaansa on myös osallistunut koulutussarjaan, ja yhteisten toimien koordinoinnin parantamiseksi rakennetaan ja kunnostetaan eräitä laitoksia ja tiloja. Tietyt alueen maat ovat jo virallisesti raportoineet tuliaseiden, niiden osien ja ampumatarvikkeiden takavarikoinneista ja todenneet, että tämä on koulutuksen avulla toteutettujen valmiuksien kehittämistoimien ansiota. Hankkeen lopettamisstrategiaa, jonka tarkoituksena on kannustaa alueen valtioita, paikallisia tuenantajia ja järjestöjä ottamaan vastuuta kahdenvälisen rahoituksen keinoin, oltiin panemassa täytäntöön.

II.A.2 EU:n jäsenvaltioiden taloudellinen, tekninen ja muu tuki pienaseita ja kevyitä aseita koskeville hankkeille

EU:n käytössään olevien eri välineiden avulla rahoittamien hankkeiden lisäksi jäsenvaltiot ovat rahoittaneet kahdenvälisesti useita pienaseita ja kevyitä aseita koskevia hankkeita. Jäsenvaltiot ovat toistaiseksi toimittaneet tätä raporttia varten seuraavat tiedot:

ITÄVALTA

Itävalta osallistui vuonna 2007 useisiin YK:n aseidenriisunta-asioista vastaavan yksikön johtamiin avustushankkeisiin, joilla tuetaan pienaseiden ja kevyiden aseiden vastaista YK:n prosessia, etenkin Afrikassa toteutettaviin hankkeisiin.

Itävalta tuki erityisesti seuraavia hankkeita:

— käytännön aseidenriisuntatoimenpiteiden täytäntöönpano Länsi-Afrikassa, tekninen tuki Länsi-Afrikan valtioiden talousyhteisön (Ecowas) pienaseita käsittelevälle yksikölle ja ECOSAP-ohjelmalle (200 000 euroa)

— pienaseiden välitystoiminnan sääntely Afrikassa (100 000 euroa)

— oikeudellisen välineen kehittäminen pienaseiden ja kevyiden aseiden valvontaan Keski-Afrikassa (230 000 euroa).

SUOMI

— Suomi tuki Ecowasin pienaseohjelmaa (ECOSAP) 250 000 eurolla vuonna 2007. Vastaava summa maksetaan vuonna 2008, joten Suomen tuki vuosina 2006–2008 on yhteensä 750 000 euroa.

— Tuki Etyjin toimistolle Moldovan tasavallassa; toimintaan kuuluu ampumatarvikkeiden ylijäämävarastojen ja vanhentuneiden varastojen hävittäminen (yhteensä 160 000 euroa).

— Osallistuminen Tadžikistanin tasavallassa vuosina 2006–2008 toteutettavan Etyjin pienaseita ja kevyitä aseita sekä tavanomaisia ampumatarvikkeita koskevan ohjelman ensimmäiseen vaiheeseen, johon kuuluu ampumatarvikevarastojen korjaaminen kuudella paikkakunnalla (yhteensä 100 000 euroa).

— Osallistuminen Naton rauhankumppanuuden erityisrahastoon Afganistanissa tukemalla ampumatarvikkeiden fyysistä turvallisuutta ja varastojen hallinnointia (yhteensä 100 000 euroa).

RANSKA

Ranska rahoitti vuosina 2006–2008 YK:n kehitysohjelman kautta kolmea pienaseisiin ja kevyisiin aseisiin liittyvää ohjelmaa:

— Ecowasin jäsenvaltioiden kevyiden aseiden valvonnan tukiohjelma; maksuosuus korvaa Ranskan EU:n kautta antaman rahoituksen (260 000 US-dollaria)

— Kongon demokraattisessa tasavallassa toteutettava hanke, jolla pyritään vähentämään aseellista väkivaltaa pienaseiden valvonnan ja kestävän toimeentulon edistämisen avulla (750 000 dollaria)

— Burundissa toteutettava kevyiden aseiden valvonnan ja siviilien aseriisunnan ohjelma (200 000 dollaria).

Ranska antoi vuonna 2007 rahoitusta myös seuraaviin tarkoituksiin:

— Loméssa sijaitsevan YK:n Afrikan rauhan ja aseriisunnan aluekeskuksen erityisrahaston toiminta (77 000 euroa)

— alueellisen asevalvonnan ja todentamisen täytäntöönpanoa avustavan turvallisuusyhteistyökeskuksen (RACVIAC – Centre for Security Cooperation) toimintatalousarvio (30 000 euroa).

SAKSA

Saksa osallistuu pienaseita ja kevyitä aseita sekä niissä käytettäviä ampumatarvikkeita koskeviin hankkeisiin ja toimiin eri instituutioiden ja organisaatioiden puitteissa ja yhteistyössä niiden kanssa. Useimmat näistä toimista kestävät kauemmin kuin yhden kalenterivuoden. Keskeiset aloitteet vuonna 2007 olivat:

Afganistan (vuodesta 2004 alkaen; kokonaismäärärahat: 3 000 000 euroa).

Saksa on vuodesta 2004 tukenut DDR- ja DIAG-prosesseja Afganistanissa osarahoittamalla ylijäämäaseiden ja -ampumatarvikkeiden hävittämistä.

Angola (2003–2009, kokonaismäärärahat: 11 990 332 euroa).

Saksa tukee entisten taistelijoiden ja heidän perheidensä sosiaalista ja taloudellista yhteiskuntaan sopeuttamista Angolassa. Saksa osallistuu Maailmanpankin johtamaan Angolan kotiutus- ja sopeuttamisohjelmaan (ADRP) IRSEM:n (Instituto de Reintegração Sócio-Profissional para Ex-militares) kautta. Entisten taistelijoiden sopeuttamista yhteiskuntaan tuetaan paikallistasolla sosiaalis-taloudellisten kehityshankkeiden avulla ja vahvistamalla paikallishallintoa.

Burundi (2003–2007, kokonaismäärärahat: 15 940 000 euroa).

Saksa tukee hankkeita, joilla entisiä taistelijoita, maansisäisiä pakolaisia ja Burundiin palaavia pakolaisia autetaan sopeutumaan yhteiskuntaan. Saksan tuki käsittää neljä pääalaa: yhteiskuntaan sopeuttamisesta vastaavien kunnallisten rakenteiden vahvistaminen, maataloustuotannon elvyttäminen, tulojen kartuttaminen ja infrastruktuurien kunnostaminen.

Kambodža (2007–2008, kokonaismäärärahat: 1 260 000 euroa).

Saksa tukee Kambodžan kuningaskunnan hallitusta pienaseiden ja kevyiden aseiden valvontaan liittyvässä työssä, erityisesti varastojen hallinnoinnissa ja tavanomaisten ampumatarvikkeiden ylijäämävarastojen hävittämisessä.

Kongon demokraattinen tasavalta (2005–2011, kokonaismäärärahat: 12 000 000 euroa).

Saksa tukee aseistautuneisiin ryhmiin aiemmin osallistuneiden lasten ja nuorten sosiaalista ja taloudellista yhteiskuntaan sopeuttamista 3,5 miljoonalla eurolla (tekninen tuki) ja rahoittaa työvoimavaltaisia infrastruktuurihankkeita entisten taistelijoiden yhteiskuntaan sopeuttamiseksi 8,5 miljoonalla eurolla (lokakuuhun 2008 asti, rahoitustuki).

Afrikan suurten järvien alue (2003–2009, kokonaismäärärahat: 12 900 000 euroa).

Saksa osallistuu Maailmanpankin erityisrahaston johtamaan useaa maata koskevaan kotiutus- ja sopeuttamisohjelmaan (MDRP) Suurten järvien alueella 12,9 miljoonalla eurolla. Saksa rahoittaa myös 7,5 miljoonalla eurolla hanketta, jolla torjutaan pienaseiden ja kevyiden aseiden laitonta leviämistä ja joka toteutetaan Suurten järvien alueen konferenssiprosessin (2004–2011) tukemisen puitteissa.

Liberia (2005–2007, kokonaismäärärahat: 10 750 000 euroa).

Saksa tukee kotiuttamista ja yhteiskuntaan sopeuttamista koskevaa kansallista ohjelmaa. Ohjelmasta annetaan psykososiaalista tukea sotiin liittyvän seksuaalisen väkivallan uhreille Liberiassa ja tuetaan kotiin palaavien pakolaisten ja entisten taistelijoiden sopeuttamista työvoimavaltaisen infrastruktuurien kunnostamisen kautta.

Ruanda (2003–2007, kokonaismäärärahat: 8 773 000 euroa).

Saksa tukee Ruandan kotiuttamista ja yhteiskuntaan sopeuttamista koskevaa komissiota ja Ruandan entisten taistelijoiden yhteiskuntaan sopeuttamista ja kuntoutusta.

”Kehitysyhteistyö ja pienaseiden valvonta” (2001–2008, kokonaismäärärahat: 3 452 000 euroa).

Saksan hallitus on perustanut alakohtaisen hankkeen ”kehitysyhteistyö ja pienaseiden valvonta” (DECOSAC). Hankkeen yhtenä tavoitteena on kehittää ja testata välineitä pienaseiden valvomiseksi kehitysyhteistyössä. Hankkeella tuettiin vuonna 2007 Ugandan kansallista pienasevalvonnan yhteysyksikköä Ugandan pienasevalvontaa koskevan toimintaohjelman täytäntöönpanossa valmiuksien kehittämisen ja valistuksen aloilla. Politiikasta on käyty neuvotteluja, ja turvallisuusalan, kansalaisyhteiskunnan ryhmien sekä valtioista riippumattomien järjestöjen (esimerkiksi Ugandan kristillisen neuvoston) edustajien kanssa on järjestetty valistuskampanjoita ja koulutustyöpajoja.

IRLANTI

Irlanti on toimintaohjelman perustamisesta alkaen rahoittanut noin 2 miljoonalla eurolla pienaseita ja kevyitä aseita koskevia suoria hankkeita. Irlanti on neljän viime vuoden aikana rahoittanut Geneven foorumia, joka on Genevessä toimiva järjestö, joka työskentelee kumppanuuksien luomiseksi hallitusten, kansainvälisten järjestöjen ja valtioista riippumattomien järjestöjen keskuudessa ja välillä yhteistä etua koskevien aseriisunta- ja asevalvontakysymysten alalla. Geneven foorumi jatkaa työtään niiden nykyisten prosessien tukemiseksi, joilla torjutaan pienaseiden ja kevyiden aseiden leviämistä ja väärinkäyttöä.

Ihmisten turvallisuutta edistävän verkoston (Human Security Network) jäsenenä Irlanti tukee ihmislähtöistä lähestymistapaa asekysymykseen ja on jo kauan antanut rahoitusta aseistariisuntaa, kotiutusta, kuntoutusta ja yhteiskuntaan sopeuttamista (DDRR) koskeville ohjelmille. Puolustusvoimat osallistuivat suoraan DDRR-ohjelmaan Liberiassa. Vaikka osallistuminen liittyi pitkälti turvallisuuteen, puolustusvoimat saivat tällaisten ohjelmien toiminnasta perusteellista tietoa, josta voi olla hyötyä YK:n tulevissa operaatiossa Afrikassa. Puolustusvoimien UNMIL-operaatiosta saamat kokemukset DDRR:stä voivat olla ala, jolla tehdään myös tulevaisuudessa yhteistyötä eurooppalaisten kumppaneiden kanssa. Irlanti veti pois osastonsa Liberian-operaatiosta toukokuussa 2007.

Irlanti päätti marraskuussa 2007 lähettää pysyvistä puolustusvoimistaan noin 400 hengen osaston YK:n valtuuttamaan ja EU:n johdolla Tšadin tasavallassa ja Keski-Afrikan tasavallassa toteutettavaan EUFOR Tchad/RCA -operaatioon.

Irlanti myönsi joulukuussa 2007 IANSA-verkostolle 3 500 euroa pienaseita ja kevyitä aseita käsittelevän kirjan tukemiseen Etelä-Afrikassa.

LATVIA

Latvia osallistui vuonna 2007 7 000 eurolla Naton rauhankumppanuusohjelman erityisrahastoon pienaseiden ja kevyiden aseiden, kannettavien ilmatorjuntajärjestelmien ja ampumatarvikkeiden hävittämiseksi Ukrainassa.

LIETTUA

Liettualainen sotilashenkilöstö on vuodesta 2005 hävittänyt vanhojen, ylijäämäisten ja kerättyjen pienaseiden ja kevyiden aseiden, räjähteiden ja ampumatarvikkeiden varastoja Ghorin maakunnassa Afganistanissa. Alueellinen jälleenrakennusryhmä (PRT) on myös avustanut paikallisviranomaisia Afganistanin laittomien aseellisten ryhmien hajottamiseen tähtäävässä DIAG-ohjelmassa, aseiden varastoinnissa, merkitsemisessä ja kirjanpidossa. PRT on myös avustanut paikallisviranomaisia pienaseiden ja kevyiden aseiden sekä ampumatarvikkeiden keräämisessä.

LUXEMBURG

Luxemburgin viranomaiset rahoittivat vuosina 2001–2004 GRIP:n (European Institute for Research and Information on Peace and Security) johtamaa hanketta Afrikan valtioista riippumattomien järjestöjen verkoston voimistamiseksi konfliktien ehkäisyä ja rauhanrakentamista varten. Hankkeeseen kuuluu mm. rauhankulttuuria, rauhan palauttamista ja pienaseiden leviämisen estämistä varten toimivien Keski- ja Länsi-Afrikan valtioista riippumattomien järjestöjen verkoston luominen. Hanketta varten myönnettiin yhteensä 223 000 euroa. Vuonna 2007 GRIP:lle osoitettiin lisäksi 20 000 euroa vapaaehtoisena rahoitusosuutena.

MALTA

Pienaseiden ja kevyiden aseiden laiton valmistus, siirto ja liikkuminen sekä aseiden liiallinen keskittyminen ja hallitsematon leviäminen ovat edelleen suuri ongelma Maltassa. Malta antaa edelleen täyden tukensa kansainvälisille ja alueellisille aloitteille uusiksi toimiksi, joilla myötävaikutetaan innovatiivisten keinojen kehittämiseen aseiden laittoman kaupan, valmistuksen ja siirtojen hillitsemiseksi sekä pienaseiden ja kevyiden aseiden valmistuksen, kaupan, keskittymisen ja käytön valvomiseksi.

Malta korostaa kansallisten ja kansainvälisten viranomaisten välistä sekä kansallisen että kansainvälisen tason tietojenvaihtoa, jotta helpotettaisiin pienaseiden ja kevyiden aseiden kauppaa koskevan tiedustelutiedon keruuta.

ALANKOMAAT

Alankomaat antoi vuonna 2007 rahoitusta seuraaville instituutioille, hankkeille ja muille toimille pienaseiden ja kevyiden aseiden sekä ampumatarvikkeiden alalla:

— pienaseiden alueellinen keskus (RECSA), Nairobin julistuksen ja Nairobin pöytäkirjan täytäntöönpano Suurten järvien ja Afrikan sarven alueilla

— Saferworldin aloite ”Aseellisen väkivallan vähentäminen, ihmisten turvallisuuden lisääminen ja kestävän kehityksen edellytysten luominen pienaseita valvomalla”

— Saferworldin Biting the Bullet -hanke

— turvallisuusalan tutkimuslaitos (ISS), maakohtaiset tutkimukset ja rajatylittävä tutkimus Etelä-, Itä- ja Keski-Afrikassa täytäntöönpanoa ja tietojensiirtoa varten

— IANSA-verkosto, maailmanlaajuinen yhteistyöstrategia pienaseiden vähentämiseksi

— Small Arms Survey -tutkimushanke, perusrahoitus

— Sander Franckenin dokumenttifilmi ”Dealing and Wheeling in SALW”, rahoitustuki dokumentin kehittämiseen ja levitykseen

— Geneven foorumi, Building Peace and Security Partnerships -hanke

— Asociación para Políticas Públicas -järjestö (APP), pienaseiden leviämisen ja laittoman kaupan vastaiset toimet Argentiinassa

— HALO Trust -järjestö, pienaseiden, kevyiden aseiden ja ampumatarvikkeiden kerääminen ja hävittäminen Afganistanissa

— Mine Action Group, pienaseiden ja kevyiden aseiden ja ampumatarvikkeiden kerääminen ja hävittäminen Kongon demokraattisessa tasavallassa

— Etyj, pienaseiden ja kevyiden aseiden sekä tavanomaisten ampumatarvikkeiden hävittämistä ja turvallista varastointia koskeva hanke Tadžikistanissa

— UNIDIR, turvallisuustarpeiden arviointia koskevan pöytäkirjan laatiminen

— UNDP / Bosnia ja Hertsegovina, pienaseiden, kevyiden aseiden ja ampumatarvikkeiden hävittäminen

— UNDP/Kosovo, Kosovon pienaseiden valvontaa koskeva aloite

— UNDP/Ecowas, Manojoen valtioiden unionin pienasevalvonta

— NAMSA/Naton rauhankumppanuuden erityisrahasto, pienaseiden, kevyiden aseiden, lähi-ilmatorjuntajärjestelmien ja ampumatarvikkeiden hävittäminen Ukrainassa

— NAMSA/Naton rauhankumppanuuden erityisrahasto, ampumatarvikkeiden hävittäminen Albaniassa

— YK:n aseriisuntatoimiston (UNODA) seminaari Nairobissa joulukuussa 2007 ”Valmiuksien kehittäminen sellaisen kansainvälisen välineen täytäntöönpanon tukemiseksi, jonka avulla valtiot voivat tunnistaa ja jäljittää nopeasti ja luotettavasti laittomat pienaseet ja kevyet aseet”

— osallistuminen marraskuussa 2007 Nairobissa järjestettyyn kokoukseen, jossa 29 Afrikan maata allekirjoitti aseellista väkivaltaa ja kehitystä koskevan Afrikan julkilausuman.

PUOLA

Rauhanturvaoperaatioihin osallistuva Puolan armeija jatkoi aseidenkeruutoimia muun muassa Irakissa, Afganistanissa, Kosovossa sekä Bosnia ja Hertsegovinassa. Esimerkiksi vuonna 2007 Puolan sotilasosasto EUFOR-operaatiossa Bosnia ja Hertsegovinassa keräsi 124 pitkää ampuma-asetta, 2 pistoolia, 7 panssarintorjuntaan käytettävää kranaattikonekivääriä, 6 kranaattikonekivääriä M80 ja RPG, 651 kranaattia (mukaan lukien 69 panssarikranaattia ja 80 kiväärikranaattia) ja 20 759 erityyppistä ampumatarviketta.

Viisitoista komennukselle lähetettyä kansallista asiantuntijaa osallistui ETPP-operaatioon EUBAM Moldova/Ukraina, joka raja- ja tullivalvontavalmiuksia vahvistamalla auttaa osaltaan ehkäisemään, torjumaan ja poistamaan pienaseiden ja kevyiden aseiden laitonta kauppaa.

ESPANJA

Espanja on osallistunut pienaseiden ja kevyiden aseiden alalla kaikkeen YK:n, Etyjin, Wassenaarin järjestelyn sekä pienaseita ja kevyitä aseita käsittelevän parlamentaarisen foorumin työhön.

Espanja on tukenut valtioista riippumattomien järjestöjen tukemaa aloitetta asevalvontaa edistävällä kampanjalla, ja se osallistuu YK:n pääsihteerin valitsemista hallitusten asiantuntijoista muodostettuun ryhmään, joka tarkastelee tulevan kansainvälistä asekauppaa koskevan sopimuksen toteutettavuutta, soveltamisalaa ja osatekijöitä.

Espanja allekirjoitti joulukuussa 2005 Länsi-Afrikan valtioiden talousyhteisön (Ecowas) pääsihteerin kanssa yhteisymmärrysmuistion, jossa se sitoutui rahoittamaan vuosina 2006–2008 vähintään 1 000 000 eurolla Ecowasin toimia ja ohjelmia. Tästä määrästä käytetään 750 000 euroa pienaseiden valvontaa Länsi-Afrikassa koskevan ohjelman tukemiseen. Vuonna 2007 sidottiin 250 000 euroa tähän tarkoitukseen.

Espanja on myös tukenut erilaisia Latinalaisen Amerikan ja Karibian alueen rauhan, aseriisunnan ja kehityksen Yhdistyneiden kansakuntien aluekeskuksen (UN-LiREC) ja YK:n kehitysohjelman (UNDP) toimia yhteensä 400 000 eurolla (kummankin osuus on 200 000 euroa). Toimiin kuului muun muassa tutkimus, jossa verrattiin ampuma-aseita, räjähteitä ja ampumatarvikkeita koskevia määräyksiä ja lainsäädäntöä 30:ssä alueen maassa, sekä Perun joulukuussa 2007 käynnistämä ampuma-aseiden hävittämisprosessi, joka jatkuu edelleen.

Guardia Civil on puolestaan vuodesta 2005 antanut Kap Verden viranomaisille teknistä tukea pienaseiden ja kevyiden aseiden sekä räjähteiden valvonnassa.

SLOVAKIA

Slovakia noudattaa asevientiä koskevia EU:n käytännesääntöjä ja toimittaa Etyjin jäsenenä vuosittain tietoja pienaseiden ja kevyiden aseiden viennistä, tuonnista ja ylijäämistä, muut asiaankuuluvat alaa koskevat tiedot mukaan luettuina, pienaseita ja kevyitä aseita koskevan Etyjin asiakirjan mukaisesti. Slovakia noudattaa vientivalvontapolitiikassaan asesiirtoja koskevia Etyjin periaatteita.

RUOTSI

Ruotsi on ratifioinut kaikki maailmanlaajuiset terrorismia koskevat yleissopimukset; se ratifioi 5. huhtikuuta 2007 myös yleissopimuksen muovailtavien räjähteiden merkitsemisestä tunnistamista varten.

Ruotsi on tukenut erityisesti ulkoasiainministeriön, Ruotsin armeijan ja Ruotsin kansainvälisen kehitysyhteistyön viraston (Sida) kautta monia hankkeita, joilla pyritään ehkäisemään, torjumaan ja poistamaan pienaseiden ja kevyiden aseiden laitonta kauppaa sen kaikilta osin YK:n toimintaohjelman mukaisesti.

Vuonna 2007 ulkoasiainministeriö rahoitti Tukholman kansainvälisen rauhantutkimuslaitoksen (SIPRI) tekemän tieteellisen tutkimuksen Yhdistyneiden kansakuntien asevientikielloista, niiden vaikutuksesta asevirtoihin ja kieltojen kohteena olevien käyttäytymiseen, sekä Uppsalan yliopiston rauhan- ja konfliktintutkimusosaston erityisohjelman kohdennettujen seuraamusten täytäntöönpanosta. Tutkimus, joka on nyt saatavilla SIPRIn www-sivuilla (www.sipri.org), esiteltiin New Yorkissa ja Brysselissä, ja sen pohjalta pidettiin tieteellinen seminaari Lontoossa. Vaikka siinä ei erityisesti käsitellä pienaseita ja kevyitä aseita, siinä tehdyillä suosituksilla YK:n turvallisuusneuvostolle vientikieltojen tehokkuuden parantamiseksi saattaa olla merkitystä pienaseiden ja kevyiden aseiden kannalta.

Ruotsi teki ”Tukholman aloitteen aseistariisunnasta, kotiuttamisesta ja yhteiskuntaan sopeuttamisesta (SIDDR)”. SIDDR-aloitteella pyrittiin ehdottamaan keinoja, joiden avulla voidaan luoda ennakoitavat puitteet aseistariisunnan, demobilisoinnin ja yhteiskuntaan sopeuttamisen (DDR) suunnittelulle ja toteuttamiselle. Aloitteesta julkaistiin vuonna 2006 loppuraportti, jossa on suosituksia DDR-ohjelmissa mukana oleville kansainvälisille toimijoille. Folke Bernadotte -akatemia jatkaa nyt aloitetta koskevaa työtä.

Ruotsin maanpuolustuskorkeakoulu (SNDC) on alkanut ylläpitää ja laajentaa kansainvälistä DDR-asiantuntijoiden verkostoa, jossa voidaan vaihtaa teoreettisia ja käytännön tietoja ja kokemuksia. Kyseinen korkeakoulu on yhdennetyn DDR-koulutusryhmän (IDDRTG) jäsen ja tällä hetkellä toinen sen puheenjohtajista. Ryhmässä on mukana koulutuslaitoksia, jotka aikovat yhdessä kehittää ja jakaa koulutusmateriaalia, joka perustuu YK:n yhdennettyihin DDR-toimintaa koskeviin normeihin.

Ruotsin ulkoasiainministeriö on tukenut 25 miljoonalla Ruotsin kruunulla UNDP:n kriisinesto- ja jälleenrakennustoimistoa (BCPR). UNDP ja Ruotsin hallitus ovat allekirjoittaneet sopimuksen pienaseiden ja kevyiden aseiden hävittämiseen Etyjin alueelta annettavasta tuesta. Tämä tuli mahdolliseksi Etyjin sihteeristön ja BCPR:n allekirjoitettua asiasta yhteisymmärryspöytäkirjan kesäkuussa 2006 Ruotsin aloitteesta. Kohdennettuja varoja on myönnetty yhteisiin Etyjin ja UNDP:n pienaseita ja kevyitä aseita koskeviin hankkeisiin Valko-Venäjällä, Montenegrossa ja Tadžikistanissa sekä pienaseita ja kevyitä aseita koskeviin hankkeisiin Bosnia ja Hertsegovinassa (UNDP SACHIB) sekä pienaseiden ja kevyiden aseiden valvonnasta vastaavalle Kaakkois-Euroopan selvitystoimistolle (SEESAC).

Ruotsi osallistuu yhdessä Ukrainan ja Latvian kanssa kolmenväliseen ampumatarvikkeiden hävittämishankkeeseen Ukrainassa. Ruotsin ulkoasiainministeriön myöntämä rahoitus kaudeksi 2007–2009 on 3,8 miljoonaa kruunua.

Lisäksi ulkoasiainministeriö on tukenut seuraavia hankkeita vuodesta 2005:

— Small Arms Survey -hanke, Geneve: 1 miljoona Ruotsin kruunua perusrahoitusta vuosittain (2005, 2006, 2007)

— IANSA-verkosto: 350 000 kruunua (2006–2007)

— Viva Rio: 350 000 kruunua (2006) ja 275 000 kruunua (2007) ”En la Mira” -tiedotteelle

— Geneven foorumi: 250 000 kruunua (2007)

— SIPRI (perusrahoituksen lisäksi): 265 000 kruunua vuonna 2008 tutkimushankkeeseen pienaseiden ja kevyiden aseiden luovutuksia koskevista valtioiden toimittamista tiedoista YK:n tavanomaisten aseiden rekisteriin (UNROCA); 1 921 000 kruunua vuonna 2008 tutkimukseen pienaseiden ja kevyiden aseiden siirroista Afrikkaan; 1 885 000 kruunua vuonna 2008 SIPRI-vuosikirjan toimittamiseen.

Ruotsi on antanut Sidan kautta tukea Nairobin prosessille sekä yhteisamerikkalaisen ampuma-asesopimuksen täytäntöönpanolle Amerikan valtioiden järjestön (OAS) ja YK:n kautta. Ruotsi on myös antanut taloudellista tukea Länsi-Afrikan valtioiden talousyhteisön (Ecowas) Länsi-Afrikan pienaseohjelmalle (20 miljoonaa kruunua vuosina 2006–2007) sekä UN-LiRECille (12 miljoonaa kruunua vuosina 2005–2007).

Lisäksi Sida on tukenut seuraavia pienaseisiin ja kevyisiin aseisiin liittyviä ohjelmia vuodesta 2005:

— Saferworldin maailmanlaajuinen ohjelma, pienaseiden ja kevyiden aseiden osio, 10,6 miljoonaa kruunua (2005–2007)

— turvallisuusalan tutkimuslaitoksen (ISS) maailmanlaajuinen ohjelma, pienaseiden ja kevyiden aseiden osio, 13 miljoonaa kruunua (2005–2007)

— Unicefin maamiinoja ja pienaseita koskeva maailmanlaajuinen ohjelma, pienaseiden ja kevyiden aseiden osio, 7,75 miljoonaa kruunua (2006–2007)

— Oxfamin (UK) pienaseiden ja kevyiden aseiden ohjelma Länsi-Afrikassa, 12 miljoonaa kruunua (2006–2007)

— UNDP:n pienaseohjelma Sierra Leonessa, 5 miljoonaa kruunua (2006)

— ARIAS Foundation, pienaseiden ja kevyiden aseiden ohjelma Keski-Amerikassa, 4,5 miljoonaa kruunua (2005–2007)

— Kristna Fredsrörelsen / parlamentaarinen foorumi, maailmanlaajuinen pienaseiden ja kevyiden aseiden ohjelma, 10 miljoonaa kruunua (2005–2007).

Lisäksi Sida on tukenut DDR-ohjelmia monilla alueilla ja monissa maissa:

— Maailmanpankin useaa maata koskeva kotiutus- ja sopeuttamisohjelma, DDR-ohjelma Suurten järvien alueella, 40 miljoonaa kruunua (2006–2007)

— OAS:n MAPP-ohjelma (DDR-ohjelma) Kolumbiassa, 21,8 miljoonaa kruunua (2006–2007)

— Colombia National Universityn DDR-ohjelma, 1,5 miljoonaa kruunua (2007).

Ruotsin armeija osallistui seuraaviin hankkeisiin tai tuki niitä:

— osallistuminen kolmenväliseen (Ruotsi, Ukraina ja Latvia) ampumatarvikkeiden hävittämishankkeeseen Ukrainassa (ks. edellä)

— rahoitustuki UNDP:n hankkeelle, pienaseiden valvonta- ja vähentämishanke Bosnia ja Hertsegovinassa (UNDP SACHIB).

YHDISTYNYT KUNINGASKUNTA

Yhdistynyt kuningaskunta torjuu pienaseiden ja kevyiden aseiden tarjontaa, saatavuutta ja kysyntää edistyksellisillä toimintapolitiikoilla ja ohjelmilla. Ulko- ja kansainyhteisöasiainministeriö, kansainvälisen kehityksen ministeriö ja puolustusministeriö työskentelevät yhdessä Yhdistyneen kuningaskunnan politiikan toteuttamiseksi, ja määrärahoja täydennetään yhteisestä konfliktinestorahastosta pienasestrategiaan (2008–2009) varatuilla 3,1 miljoonalla punnalla. Kuluneen vuoden aikana Yhdistynyt kuningaskunta on tukenut YK:n virastojen ja valtioista riippumattomien järjestöjen ohjelmia aseiden ja ampumatarvikkeiden keräämiseksi, hallinnoimiseksi ja hävittämiseksi, voimassa olevien alueellisten sopimusten panemiseksi täytäntöön, kansallisten toimintasuunnitelmien ja lainsäädännön suunnittelemiseksi ja panemiseksi täytäntöön ja paikallisen kansalaisyhteiskunnan valmiuksien kehittämiseksi. Yhdistyneessä kuningaskunnassa sijaitseva Saferworld-järjestö on ollut keskeinen kumppani. Yhdistynyt kuningaskunta on myös antanut rahoitusta Small Arms Survey -hankkeelle tukeakseen pienaseiden ja kevyiden aseiden valvontaa ja aseellisen väkivallan vähentämistä koskevaa toimintapoliittista tutkimusta ja tukenut pienaseisiin liittyviä kysymyksiä ja asekauppasopimusta koskevaa maailmanlaajuista kampanjaa ja valistusta, jota IANSA-verkosto (International Action Network on Small Arms) ja Control Arms -kampanja ovat koordinoineet.

Yhdistynyt kuningaskunta on konfliktinestorahaston sekä pienaseiden ja kevyiden aseiden alueellisen keskuksen (RECSA) ja Saferworld-järjestön kanssa tekemänsä työn avulla tukenut toimivien kansallisten pienaseita käsittelevien keskusten perustamista Burundiin, Kongon demokraattiseen tasavaltaan, Djiboutiin, Eritreaan, Etiopiaan, Keniaan, Ruandaan, Seychelleille, Somaliaan, Sudaniin, Tansaniaan ja Ugandaan sekä tukenut pienaseita ja kevyitä aseita koskevia kansallisia toimintasuunnitelmia, mukaan lukien uuden asianmukaisen kansallisen lainsäädännön laatiminen pienaseiden ja kevyiden aseiden valmistuksesta, tuotannosta, viennistä, tuonnista ja siirrosta sekä niiden väärinkäytön ehkäiseminen.

Elokuussa 2007 Yhdistynyt kuningaskunta 102 muun valtion ja 37 kansainvälisen järjestön ja valtiosta riippumattoman järjestön kanssa osallistui Genevessä Kanadan tukemaan epäviralliseen kokoukseen siirtojen valvonnasta. Kokous edisti pienaseiden ja kevyiden aseiden siirtojen valvontaa koskeviin periaatteisiin liittyvien asioiden ymmärtämistä ja korosti Yhdistyneen kuningaskunnan ja joidenkin muiden valtioiden sitoutumista tiukempaan valvontaan sekä kansallisesti että alueellisesti ja viime kädessä maailmanlaajuisesti. Yhdistynyt kuningaskunta jatkaa muiden siirtojen valvontaa koskevan aloitteen kannattajien kanssa työtään kansainvälisen kannatuksen lisäämiseksi pienaseiden ja kevyiden aseiden siirtoja koskevien yhteisten suuntaviivojen laatimiseksi.

Yhdistyneen kuningaskunnan vientivalvonnan tiedotusohjelma antaa neuvoja myös muille hallituksille vientivalvonnan parantamisesta, pienaseet ja kevyet aseet mukaan luettuina. Tähän kuului työskentely Bulgarian ja Romanian kanssa ennen niiden liittymistä EU:hun.

Yhdistynyt kuningaskunta on myös toteuttanut tiedotustoimia monissa Kaakkois-Euroopan maissa, esimerkiksi Albaniassa, Bosnia ja Hertsegovinassa, Kroatiassa ja Serbiassa.

II.A.3 Osallistuminen kansainvälisiin seminaareihin ja konferensseihin tai niiden järjestäminen

SUOMI

Suomi osallistui aktiivisesti kansainvälisten järjestöjen ja alueellisten järjestelyjen työskentelyyn pienaseisiin ja kevyisiin aseisiin liittyvissä kysymyksissä. Jäljempänä mainittujen toimien lisäksi Suomi osallistuu EU:n, YK:n, Etyjin, Naton/EAPC:n (Euro-atlanttinen kumppanuusneuvosto) ja Wassenaarin järjestelyn kokouksiin ja raporttien laadintaan.

Suomi kuului ensimmäisiin kansainvälistä asekauppasopimusta tukeviin maihin. Suomi osallistuu myös asekauppasopimusta käsittelevään hallitusten asiantuntijoiden ryhmään YK:ssa.

ITALIA

Italia osallistui vuonna 2007 aktiivisesti kokouksiin, joiden tarkoituksena oli vaihtaa tietoja kansallisista menetelmistä ja etsiä yhteisiä ratkaisuja pienaseiden ja kevyiden aseiden laittomaan kauppaan liittyviin ongelmiin.

Italia osallistui erityisesti seuraaviin tapahtumiin:

— lähi-ilmatorjuntajärjestelmiä käsittelevä seminaari, jonka järjesti Australian pysyvä edustusto aseriisuntakonferenssissa (New York, 18. tammikuuta 2007)

— Tokion seminaari pienaseista ja kevyistä aseista ”Pienaseet ja kevyet aseet rauhanomaisen yhteiskunnan suojaamisen ja rakentamisen näkökulmasta” (Tokio, 12. ja 13. maaliskuuta 2007)

— Etyjin/turvallisuusyhteistyöfoorumin erityiskokous pienaseiden ja kevyiden aseiden lentoteitse tapahtuvan laittoman kaupan torjunnasta (Wien, 21. maaliskuuta 2007).

ROMANIA

Romania järjesti 6.–8. maaliskuuta 2007 yhdessä Yhdysvaltojen hallituksen kanssa Bukarestissa kahdeksannen kansainvälisen vientivalvontakonferenssin, jossa 180 vientivalvontavirkamiestä ja -asiantuntijaa 55 maasta ja 12 kansainvälisestä järjestöstä, esimerkiksi Yhdistyneistä kansakunnista, Euroopan unionista ja Maailman tullijärjestöstä, keskusteli ajankohtaisista vientivalvontaa koskevista asioista ja tulevista strategioista kaupan turvallisuuden lisäämiseksi strategisten tavaroiden ollessa kyseessä.

II.A.5 Muut aloitteet

ESPANJA

Espanja järjesti 5.–9. helmikuuta 2007 Cartagena de Indiasin koulutuskeskuksessa Kolumbiassa neljännen pienaseita ja kevyitä aseita koskevan seminaarin, jossa tarkasteltiin YK:n toimintaohjelman tulevaisuutta ja asekauppasopimusluonnosta. Seminaari liittyi Espanjan kansainvälisen kehitysyhteistyön viraston (AECID) koulutus- ja avustushankkeisiin.

Espanja järjesti lisäksi Madridissa 5.–7. kesäkuuta 2007 viidennen pienaseita ja kevyitä aseita sekä tavanomaisia ampumatarvikkeita koskevan symposiumin, joka oli tarkoitettu avustusohjelmiin osallistuvien tarkastusyksiköiden asiantuntijoille ja jossa tarkasteltiin pienaseiden ja kevyiden aseiden sekä niiden ampumatarvikkeiden varastointiolosuhteiden parantamista ja varastojen pienentämistä. Espanjan tarkastusyksikkö (UVE) painotti keskusteluissa kolmea näkökohtaa: avustusohjelmien perustana olevien nykyisten ja tulevien kansainvälisten sopimusten arviointi, parhaillaan toteutettavien yhteistyöohjelmien arviointi sekä Espanjan hallinta-, valvonta- ja turvallisuusjärjestelmän demonstrointi ja vierailu ammusvarikolla.

III Osallistuminen kansainvälisten järjestöjen ja alueellisten järjestelyjen työhön tavanomaisten aseiden ja erityisesti pienaseiden ja kevyiden aseiden alalla

EU jatkoi pienaseita ja kevyitä aseita koskevan YK:n toimintaohjelman täytäntöönpanon tukemista. Toimintaohjelma on edelleen maailmanlaajuisesti toteutettavien toimien perusta. EU:n asekauppasopimukseen johtavalle prosessille antaman vahvan tuen taustalla on erityisesti pyrkimys taata yhteiset normit pienaseiden ja kevyiden aseiden viennille, tuonnille ja kauttakuljetukselle.

Kaikki EU:n jäsenvaltiot tukivat YK:n 62. yleiskokouksen ensimmäisessä komiteassa Malin/Ecowasin ehdottamaa päätöslauselmaa valtioille annettavasta avusta pienaseiden laittoman kaupan hillitsemiseksi ja niiden keräämiseksi, ja se hyväksyttiin yksimielisesti. Kolumbian ehdottamaa päätöslauselmaa pienaseiden ja kevyiden aseiden laittomasta kaupasta ja kaikista sen eri osa-alueista tuki 17 EU:n jäsenvaltiota, ja se hyväksyttiin YK:n yleiskokouksen ensimmäisessä komiteassa yhden äänestäessä vastaan ja kenenkään pidättymättä äänestämästä.

EU:n jäsenvaltioiden asiantuntijoita oli mukana hallitusten asiantuntijoiden työryhmässä, joka käsitteli lisätoimia kansainvälisen yhteistyön tehostamiseksi pienaseiden ja kevyiden aseiden laittoman kaupan ehkäisemisessä, torjumisessa ja kitkemisessä ja joka sai työnsä päätökseen kesäkuussa 2007. Kokouksen puheenjohtajana toimi Alankomaat. Hallitusten asiantuntijoiden työryhmän raportissa esitettiin suosituksia kansainvälisen yhteistyön tehostamiseksi pienaseiden ja kevyiden aseiden laittoman kaupan ehkäisemisessä, torjumisessa ja kitkemisessä sekä käytännön toimia suositusten täytäntöönpanemiseksi. Raportti pantiin merkille YK:n 62. yleiskokouksen ensimmäisessä komiteassa.

Euroopan komissio osallistui vuoden 2007 aikana aktiivisesti kansainvälisten ja alueellisten järjestöjen työskentelyyn pienaseita ja kevyitä aseita koskevissa asioissa, erityisesti YK:n, Etyjin ja AU:n järjestämään työhön.

VIRO

Viro osallistuu kansainvälisten ja alueellisten järjestöjen ja järjestelyjen työhön pienaseiden ja kevyiden aseiden ja niissä käytettävien ampumatarvikkeiden alalla.

Viro osallistuu Wassenaarin järjestelyyn.

Viron edustajat osallistuivat aktiivisesti useisiin pienaseita ja kevyitä aseita koskevia ongelmia käsitelleisiin kansainvälisiin konferensseihin, kursseihin ja seminaareihin, joita YK, Etyj, EU ja muut kansainväliset järjestöt sekä valtioista riippumattomat järjestöt järjestivät. Viro myös kannattaa neuvotteluja kansainvälisestä asekauppasopimuksesta.

Strategisten tuotteiden toimikunnan edustajat ottivat myös aktiivisesti osaa Euroopan unionin tavanomaisten aseiden viennin työryhmän (COARM-työryhmä) ja kaksikäyttötuotetyöryhmän työhön.

Viro toimittaa vuosittain selvitykset YK:n tavanomaisten aseiden rekisteriin. Vuonna 2007 Viro toimitti kansallisen selvityksen pienaseita ja kevyitä aseita koskevan